text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
20 nýggir ferðaleiðarar
31.05.2018
Mikudagin 30. mai fingu 20 nýggir ferðaleiðarar handað prógvini á Miðnámi í Vestmanna. Tey hava síðan fyrst í september mánaða í fjør gingið á ferðaleiðaraskeiðnum, sum skúlin hevur skipað fyri. Skeiðið hevur vart í umleið 170 tímar. Umleið tveir triðingar av skeiðnum hevur verið skipað sum undirvísing á skúlanum eitt kvøld um vikuna, meðan tann seinasti triðingurin hevur verið skipaðar sum vitjanir á søvnum, í kirkjum og aðrastaðni og sum túrar í náttúruni. Summir av nýggju ferðaleiðararunum eru longu farnir til arbeiðis.
Tey, sum hava fingið prógv sum ferðaleiðarar eru: Alice Mortensen, Andrias Thomassen, Anna Rúna Jacobsen, Bergljot D. Hentze, Birgit Rønne Hansen, Danny Danielsen, Edny Poulsen, Elin Neshamar, Ingunn Schiller, Jakoba Hansen, James Olsen, Jón Á. Asgeirsson, Lydia Gardar, Myrna Lind Jacobsen, Pól Sundskarð, Rannvá Mortansdóttir, Samson Højgaard, Sunnvá á Geilini Asano, Sveinur Tróndarson og Øssur Eysturoy.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


c: text/html

text:
Bryndis í Dali
Stutt um
Bryndis í Dali er fødd og uppvaksin í Tórshavn har hevur hon slitið barnaskógvanar í býlinginum Tórsbyrgi har felagsskapurin er í hásæti. Hennara arbeiðisroyndir fevna m.a. um housekeeping umborð á Norrønu og sum ábyrgdarfólk á Magenta guesthouse, og í fríðtíðini hevur hon tikið sær av sjálvbodnum arbeiði innanfyri filmslistina í Føroyum.
Bryndis flutti til Aalborg í august 2015, har hon setti hol á sín bachelor í søgu á Aalborg Universitet, sum hon verður liðug við í juni 2018, og ætlanin er síðani at taka kanditat innanfyri ferðavinnu.
Sum tórsbyrgisbarn hevur hon altíð sett prís uppá felagskaparkensluna, og tað at vera virkin í at styrkja og halda hana á lívið, er nakað hon brennur fyri. Og sum nýggjur nevndarlimur í føroyingafelagnum (2017) er hon altíð klár við eini hjálpandi hond, og strembar eftir at skipa fyri nýggjum, ørvísi og kreativum tiltøkum sum kunna fevna um allar teir fjølbroyttu liminir í Álaborg.

robotstxt: allowed

filter: keep


text:
Tilmelding til Lítlaskúla
Tilmelding fer fram á oyðublaði, sum er á breddanum til høgru.
Upptøka til forskúlan í Lítlaskúla
Pláss er fyri 18 børnum í forskúlanum. Sum meginregla verður tikið inn í teirri raðfylgju, sum tey eru meldaði til. Tó fylgja vit eisini niðanfyri nevndu treytum:
- Miðað verður eftir at kynsbýtið er javnt í flokkinum
- Systkin hava framíhjárætt
- Børn hjá starvsfólkum hava framíhjárætt
- Í Lítlaskúla er umráðandi, at øll fáa eitt hóskandi og mennandi tilboð, og tí verða børn við serligum tørvi tikin inn eftir umstøðunum.
Øll tey uppskrivaðu verða boðin til samrøðu í fyrru helvt av januar. Samrøðan fer at snúgva seg um, um hetta er rættað tilboðið fyri barn og foreldur.
Um fult er í forskúlanum, er møguligt at koma á bíðilista.
Upptøka til 1. flokk
Børn í forskúlanum hava framíhjárætt at flyta upp í 1.flokk. Um pláss er, taka vit eisini nýggjar næmingar í 1.flokk. Mannagongdin er tann sama sum upptøkan til forskúlan, sí omanfyri.
Tit eru altíð vælkomin at venda tykkum til skúlan, ella støkka inn á gólvið.


text:
Bygnaðurin
Ewald Kjølbro
Stjóri
Árant Andriasson
Varastjóri
Hans Albert Hansen
Deildarleiðari
Um Stjórnardeildina
Høvuðsuppgávan hjá okkum á Stjórnardeildini fevnir í høvuðsheitum um fíggjarstýring, kunningartøkni, HR-uppgávur, starvsfólka- og skrivstovufyrisiting.
Vit fyriskipa og samskipa fíggjarstýringina og hava eftirlit við, at innan- og uttanhýsis játtanirnar halda. Vit ráðgeva eisini hinum deildunum um fíggarlig viðurskifti, menna fíggjarstýringina og hava eftirlit við, at játtanarskipanin verður hildin.
Harafturat taka vit okkum av HR-uppgávum, sum eitt nú at menna okkara virðismikla starvsfólkatilfeingi á stovninum og í tøttum samstarvi við hinar deildirnar seta fokus á og skapa trivnað á arbeiðsplássinum. Eisini hava vit skrivstovufyrisiting um hendi, herundir KT-uppgávur, skjalagoymslu, alment innlit, ognartøkur og annað.
Armgarð E. Steinhólm
Deildarleiðari
Um Deildina fyri Infrakervi
Landsverk er myndugleiki fyri landsvegir og landshavnir. Høvuðsuppgávan hjá okkum á Deildini fyri Infrakervi er at ráðgeva, planleggja, kravfesta, góðkenna, reka og viðlíkahalda havnir, lendingar og landsvegir og tryggja at hesi hanga og spæla væl saman. Eitt nú leggja vit ætlanir fyri framtíðar vegalinjur og skipa fyri fysiskari planlegging av sundum og firðum. Harumframt eru aðrar uppgávur, so sum oljubasing á sjónum, trygd í havnum, eftirlit við vitum, aliøki, tyrlupallar og flogvallamál.
Meira ítøkiliga fevna uppgávurnar hjá okkum á Deildini fyri Infrakervi um hesi øki:
- Samferðslukervið hjá landinum, og at byggja og halda landsvegir
- Halda samferðsluhavnir og landshavnir; gera botnkort, sjókort og myndugleikauppgávur í sambandi við kommunalar vitar, eins og at góðkenna ISPS-havnir
- Tilbúgving í sambandi við basing av oljudálking á sjónum
- Umsiting og rakstur av tyrlupallum
- Kanningar og ætlanir fyri flogvallaviðurskifti í Føroyum
- Ymisk onnur tøknilig mál fyri land og kommunur
Arne Debess
Deildarleiðari
Um Byggideildina
Landsverk er almennur byggiharri. Á Byggideildini hava vit ábyrgdina av allari nýgerð av vegum, bygningum, havnum og tyrlupallum undir landinum, eins og av størri umbyggingum og umvælingum.
Í sambandi við nýbygging er uppgávan at greina og raðfesta krøvini til verkætlanina. Hetta gera vit við atliti at funktionaliteti, estetikki og góðskustøði, soleiðis at tað virksemi, ið skal fremjast, fær best møguligar karmar.
Á Byggideildini taka vit okkum eisini av øllum viðlíkahaldi av almennum bygningum. Eisini skulu vit góðkenna allar leigusáttmálar í almennum bygningum.
Heðin Poulsen
Deildarleiðari
Um Framleiðsludeildina
Á Framleiðsludeildini arbeiða vit tvørtur um fakdeildirnar á stovninum, og kunnu vit í nógvum førum kalla okkum eina tænastudeild. Vit hava serkunnleika og eina vøru, sum fakdeildirnar gagnnýta í byggingum, rakstri og viðlíkahaldi.
Høvuðsuppgávan hjá okkum er at framleiða og selja skotið og knúst grót, skildan og óskildan skerv og asfaltblandingar til kommunur, virkir, einstaklingar og egið brúk.
Harafturat taka vit okkum av at gera jarðfrøðiligar forkanningar í sambandi við eitt nú tunnilsgerðir, vatnorkuútbyggingar og annað.


text:
Danska svimjisambandið hevur eftir øllum at døma gjørt sína egnu OL stigaskipan, har 1000 stig eru tað sum tey vænta fer at krevjast til at koma í finalu á Olympisku Leikum. Hartil hava tey eina “anbefalet udviklingskurve”, sum lýsir hvussu svimjararnir kunnu røkka hesum málum tá ið mennirnir eru 22 og kvinnurnar 20, “via en naturlig og forsvarlig udvikling år for år fra årgangssvømmere til seniorsvømmere. Og alt er enntá gjørt soleiðis, at tú við einum interaktivum “OL pointberegner” kann tasta tíðir inn hjá svimjarum frá tí at genturnar eru 9 og dreingirnir eru 11, og so síggja hvussu tey fyrihalda seg í mun til viðmældu framgongdina. Sí her á svoem.dk
5 thoughts on “Danir mennt OL stigaskipan við tilmæli til framgongd”
-
At duga og tora at áseta teirra meting av, hvat sum fer at krevjast til at sleppa í OL finalu (vælsagtans í London í 2012). Og hartil at tora at viðmæla hvussu skjótt ein svimjari skal svimja tá ið hon er 9 ár, til at hon kann koma við í OL finalu tá ið hon er 20. OK, teir hava sikkurt ‘bara’ valt at brúka hagtøl og onkra ógvuliga viðurkendur teori um viðmæla progressión hjá børnum. Men hattin av fyri teimum, allíkavæl 🙂
-
Ja, um vit skuldu tikið okkurt fyri okkum relevant dømi, so skal Pál Joensen svimja 1:46.07 í 200 frí, 3:44.82 í 400 frí, 7:45.00 í 800 frí og 14:49.53 í 1500 frí (á langgeil), til at kunna koma í OL finalu.
Umframt at tað altso skal verða gjørligt hjá honum yvirhøvur at sleppa at luttaka á OL.
Sí http://www.svoem.dk/Billeder/LarsSorensen/OLpointtabel,m%C3%A6nd.pdf
-
Um tú hyggur at grafinum hjá einum 19 ára gomlum, setur hansara (Pál) tíð inn, so svam hann sum 18 ára gamalur betur enn tað teir meta er nokk tá ið ein er 19. Altso er teirra meting at hann er góður nokk til eina OL 2012 finalu í 1500m.
Spurningurin er so, hvussu nógv skal ein leggja í hetta?
Eg havi ikki sett meg inn í teirra hugsan, men hava teir nýtt OL’2004-2008 sum eitt dømi uppá útvikling?
Eg trúgvi at kvinnurnar svimja nakað tað sama, men tað verður eitt sindur á muni hjá monnum nú teir ikki fáa loyvi til at nýta draktir. Serliga bringusvimjing sum okur longu hava fingi nakrar ábendingar um.
-
Danska svimjisambandið skrivar á svoem.dk:
– bemærk at OL-point tabellen kan blive revideret. Specielt i forhold til vurdering af effekten af de nye regler for brug af konkurrencedragter. 1000 point vurderes at svare til OL-finale i 2012
-
-
-
Har er eitt leinki í OL Pointberegner forritinum, til hetta PDF skjalið:
http://www.svoem.dk/billeder/LarsSorensen/beskrivelseolpoint.pdf
Har stendur sum væntað, at talan er um teori, og at tað tí sjálvsagt skal vera pláss fyri frávikum hjá hvørjum einstaka. Men annars, at man skal royna at plotta so nógvar greinar inn har sum gjørligt, hjá hvørjum einstaka, og heldur leggja doyðin á tær greinar har íðkarin er veikur, enn at betra um greinar har svimjarin longu er betri enn tað teoretiskt optimala.
Der skal være mulighed for progression i træningen hele vejen igennem svømmernes karriere, og der er derfor ingen grund til at øge træningsintensiteten for svømmere som ligger over kurven.
Nøkur onnur góð ráð:
– Brug kun kurven i medley og distance crawl til årgangssvømmere.
– Sæt kurven i forhold til fysisk udvikling (eksempelvis højdevækst per år).
– Sæt kurven i forhold til træningsmængde.
– Brug kurven til at evaluere det program du tilbyder dine svømmere.
Ger viðmerking Cancel reply
This site uses Akismet to reduce spam. Learn how your comment data is processed.


text:
Putin vil hava russar at fáa fleiri børn
Stjórnin í Moskva hevur kunngjørt eina ætlan at økja barnsburðaravlopið hjá Ruslandi og skjýtur upp at brúka 60 miljardir kr at menna fólkatalið í landinum.
Rusland hevði frægari burðartøl til 1991, tá fólkatalið í núverandi Ruslandi toppaði við 149 mió fólkum.
Síðan tá er íbúgvatalið komið niður á 144 mió, og verandi afturgongd kann enda við, at bert 107 mió fólk búgva í hesum heimsins størsta landi í 2050.
Tað hóttir russisku tjóðina líka nógv, sum at evropeisk lond hava minkandi fólkatal, tí hvør kvinna fær bert 1,5 barn í miðal. Hetta er galdandi heilt úr Íslandi til Grikkalands. (Føroyar eru einasta undantak: 2,6 børn pr. kvinnu.
Vandin hjá okkum er, at islamar og afrikarar hertaka Evropa, so livistøðið og búskapurin falla, og tað førir til borgarakríggj: Tey vinstrahallu og tey fremmandu í parti móti okkum, sum vilja varðveita Evropa sum Vestanland.
Vandin hjá Ruslandi av fallandi fólkatali er, at 2/3 av landinum liggur eystan fyri Uralfjøllini, og har búgva bert 15 míó russar av kaukasiskum uppruna.
Sibiria við tess risa ráevnum og fólkatómu víddum verður hersett av Kina við tess 1.5 mia íbúgvum og vaksandi ídnaði, ið hungrar eftir lendi og ráevnum.
Putin hevur lyft lokið av nevnda uppskoti til frama fyri fólkavøkstur, og eitt átak er 18 mánaða barnsburðarfarloyvi við løn fyri fyrsta barnið, og so fíggjarstuðul til rentur og avdráttir av húsalánum hjá foreldrum, ið fáa 2. og 3. barnið.
Putin boðaði frá hesi vakstrarætlan í fólkatali, samstundis sum hann stillaði upp til komandi forsetaval í ár, 2018, og forsetin væntar, at ein slík útgjaring tølir avkvøður til sín.
Tað er í hvussu er atfinningin frá andstøðuni. Nú fáa vit at síggja.
Rusland er ikki einsamalt í hesi neyð við fallandi fólkatali. Pólska stjórnin hevur havt eitt lýsingaátak í sjónvarpinum, har hon eggjar pólendingum til at læra av kaninunum, ið liva grønt, røra seg nógv og fáa nógvar ungar.
Japan er í somu støðu við fallandi fólkatali. Ein millión fólk verða færri í Japan hvørt 5. ár, og í 2050 búgva bert 85 mió fólk í Japan, móti 129 nú.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Ætlar Bjørn at forkoma Sjálvstýrisflokkinum?
Kristin Michelsen stillar uppaftur
Alt hevur sína tíð her á fold
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Ljóðbrot: Tá dunnan endaði undir sofuni
Óreglusemi á fundarborði í fiskimálaráðnum
Líggjas Johannesen: Hvar eru pengarnir brúktir?
Hava lýst eftir stjóra fyri slakar 50.000 krónur
Sverri Hansen sagt seg úr búskaparráðnum
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Sjálvstýri havt ársfund
Terje hugleiðir um almennan og privatan kappróður.
Vespureiðrið (94) - 22. okt 2018
Tvístøða (43) - Øll sendingin
Samband
Postboks 226
FO-600 Saltangará


text:
Ístølt kappingar eru millum stóru hæddarpunktini hjá fólkum við alsk til íslandsross. Hesar kappingar eru bæði show, sølustevna, tónleikur og undirhald á høgum støði. Ein av høvuðsfyriskiparanum Jóanis í Hoygarðinum, sigur at í ár hevur atgongumerkasølan gingið framúr væl, væntast kann at útselt verður fyri jól.
Ístølt er sum tað liggur í navninum ein gongulagskapping á ísi. Rossini eru skødd við broddum, ella píkum so tey klára at halda javnvágina á ísinum. Kappingin í Frederikshavn er sera stór í donskum høpi, m.a. sendur TV2 Nord frá kappingini, danskir fjølmiðlar eru vanliga eisini sera væl umboðaðir til hesa kapping.
Kappingin sum er leygardagin 28 Januar kemur eisini at hava føroyska luttøku, m.a. fer Jens Marni Hansen at undirhalda og Heri Dahl sum er altjóða dómara fer at døma. Jóanis í Hoygarðinum er sera spentir uppá kappingina, hann heldur at hetta átti at vera eitt sera gott høvið hjá rossaáhugaðum føryingum at sæð gongulagskapping á altjóða støðið. Fredirikshavn er í Norðurjyllandi, tætt við bæði Hirtshals og Ålborg, so her er gott samband úr Føroyum, bæði sjó og loftvegis.
Meira info um kapping er á leinkju: ISTØLT FREDERIKSHAVN


text:
Glasir bjóðar út tvær fulltíðar útbúgvingar í heyst. Tann fyrra er Fíggjarbúskapur, sum umframt at vera ein breið yrkisakademisk útbúgving innan búskap, gevur tí lesandi møguleika, at nema sær servitan innan fíggjargeiran. Serliga innan banka- og tryggingarvirksemi og sethúsasølu. Útbúgvingin tekur tvey ár, íroknað starvsvenjing. Umframt at geva vinnuførleikar innan nevndu øki, gevur hon eisini atgongd til framhaldandi lestur, millum annað 1,5 ára avriksflutning á HA.
Glasir bjóðar eisini út útbúgvingina Byggitøkni, sum somuleiðis er ein yrkisakademisk útbúgving, sum tekur 2 ár. Hon er viðkomandi fyri tann, ið hevur áhuga í, at arbeiða við byggiverkætlanum, frá hugskoti til klárt er at byggja. Útbúgvingin gevur beinleiðis verkligar førleikar, men eisini 1,5 ára avriksflutning til Byggifrøði, sum Glasir og VIA University samstarva um.
Umsóknarfreistin til Fíggjarbúskap og Byggitøkni er 1. juni.
Parttíðar útbúgvingar
Glasir tekur upp nýggjan flokk á HD í summar. HD 1. partur, sum tekur tvey ár og er ein grundútbúgving innan vinnubúskap, verður boðin út í samstarvi við Århus Universitet. Undirvíst verður í Føroyum. Á HD 2. parti ber til, at nema sær sergrein innan roknskap, marknaðarførslu ella fíggjarliga ráðgeving. Undirvísingin er skipað sum fjarlestur í samstarvi við Århus Universitet.
Glasir bjóðar somuleiðis tríggjar spennandi útbúgvingar á Akademi økinum. Útbúgvingarnar nevnast Altjóða Handil og Marknaðarførsla, Búskapur og Tilfeingi og so Leiðsla. Byrjað verður við trimum nýggjum flokkum í heyst.
At enda kann nevnast, at tað ber til at tekna seg til Diplom Útbúgvingina í Leiðslu, sum byggir omaná akademiútbúgvingarnar, umframt aðrar hægri útbúgvingar. Diplomútbúgvingin í leiðslu er javnsett við bachelor útbúgvingar. Útbúgvingin er skipað sum parttíðarlestur og tekur umleið 2½ ár. Útbúgvingin gevur framúr førleikar innan leiðslu.
Umsóknarfreistin til HD, AÚ og DLÚ er 1. august.


text:
Kolskeggi (ljósfiskaættin)
Trigonolampa miriceps
Regan & Trewavas, 1930
Stødd: Kolskeggi verður upp í 32 cm langur.
Dýpi: Hann er fingin úr 360 metrum niður á 1860 metrar.
Litur: Hann er svartur.
Teinar: R 18-20; G 18-19.
Lýsing: Kolskeggi er langur og klænur fiskur, tunnvaksin. Hann hevur eina ryggfjøður aftarlaga á bakinum, móti klingruni, eina gotfjøður somu stødd og heldur aftari enn ryggfjøðurin. Búkfjaðrarnar eru mitt á fiskinum. Hann hevur smáar uggafjaðrar niðast við kápuna og lítlan sýldan stert. Finnan er næstan sum høvdið til longdar, við lítlari trevsu við ljósgagni á endanum. Høvdið er lutfalsliga lítið og eyguni smá. Kjafturin er stórur. Tenninar eru smáar og hvassar. Hann hevur undirbit. Tvey røð av ljósgøgnum eru niðast á síðunum, frá klingruni fram til øsið. Eitt ljósgagn er aftan fyri eygað, eitt sindur avlangt.
Eyðkenni: Ljósgøgnini sita niðast á síðunum og aftan fyri eygað. Síða finnan við trevsuni.
Týdningur: Hann hevur ikki vinnuligan týdning.
da: Tre-lys dragekæftfisk, usa: Threelight dragonfish, ís: Kolskeggur
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Ljósfiskar Stomiiformes
Í hesum hópinum eru 5 ættir, 53 slektir og 391 sløg:
Av teimum eru undir Føroyum skrásettar 3 ættir við 7 slektum og 8 sløgum:
Yvirhøvur smáir fiskar, ið hava ljósføri runt um á kroppi og høvdi. Summir hava finnu. Nakrir hava roðslu, aðrir ikki. Summar av fjaðrunum mangla á nøkrum sløgum. Onkrir hava fitifjøður undir sporlinum. Flestir eru dimmir á liti, og nakrir eru silvurblankir. Ljósfiskar eru bæði djúpt og ovarlaga í sjónum.


text:
Ingi Samuelsen
05.06.2017 - 08:55
Tíðindi > Uttanlands - Yvirgangur
Løgreglan í London hevur í morgun gjørt rannsókn á tveimum bústøðum í eystara parti av London í kanningini av yvirgangsálopinum leygardagin, sum kostaði sjey mannalív og 48 særd.
”Eitt ávist tal av persónum” er eru handtikin, upplýsir løgreglan fyri BBC og Sky News. Kanningarnar av bústøðunum í Newham og Barking hildu fram eftir handtøkurnar, skrivar dr.dk.
Í gjárkvøldið fór løgreglan inn í fýra ognir í somu býarpørtum í eystara parti av London, upplýsti antiyvirgangsdeildin hjá løgregluni.
Eygnavitni siga sambært Sky News og The Guardian, at tey hoyrdu brak og skot í sambandi við húsarannsóknirnar í morgun.
Frammanundan eru 12 persónar handtiknir. Ein 55 ára gamal maður er tó leyslatin aftur uttan skuldseting. Sambært løgregluni eru tey handtiknu sjey kvinnnur og fýra menn í aldrinum 19 til 60 ár.
Theresa May, forsætisráðharri hevur í morgun kallað inn til snarfund í trygdarnevndini um álopið á bretska høvuðsstaðin, skrivar Reuters.
Seint leygarkvøldið koyrdu tríggir menn í einum hvítum vøruvogni inn í eina mannamúgvu á London Bridge.
Síðan koyrdi vøruvognurin til Borough Market har nærhendis, eitt øki við nógvum skeinkistøðum og diskotekum. Her lupu tríggir menn út og fóru at stinga tilvildarlig fólk niður á matstovum og barrum í økinum. Átta minuttir eftir fyrstu fráboðanina til løgregluna, skutu átta løgreglumenn teir tríggjar álopsmenninar.
Løgreglan hevur enn ikki avdúkað samleikan hjá gerningsmonnunum. Tað hendir skjótast gjørligt, segði løgreglan í fráboðan í gjárkvøldið.
Í gjárkvøldið boðaði Islamiskur Statur, IS, frá, at felagsskapurin tekur ábyrgdina fyri álopið.


text:
Mentanarstarvslønaravrik 2 - Jóanes Nielsen/
Tann almenni mentanarstuðulin er ein íløga, sum loysir seg og meira enn tað. Eg fari komandi dagarnar at varpa ljós á verk hjá nøkrum listafólkunum á einum Topp 20 lista í Norðlýsinum yvir móttakarar av mentanarstarvslønum.
Jóanes Nielsen er absoluttur toppskorari á Topp 20 listanum hjá Norðlýsinum av móttakarum av mentanarstarvsløn og tað er at fegnast um, tí hann hevur givið okkum so ómetaliga nógv ymiskt og gott Hann hevur skrivað genialar yrkingar, herligar skaldsøgur og greinar og spennandi sjónleikir. Hann hevur fingið Norðurlendsku Dramatikaravirðislønina og er innstillaður til Norðurlendsku Bókmentavirðislønina seks ferðir, seinast herfyri við nýggjasta yrkingasavninum, Gudahøvd.
Topp 20 Listin hjá Norðlýsinum er ikki heilt álítandi, tí bæði Rannvá Kunoy og Oggi Lamhauge mangla og tey hava fingið 36 mánaðar í part, tvs, at tey tvey niðastu á listanum í grundini kki eiga at vera við á einum Topp 20 Lista. Her á Listaportalinum ganga vit ikki so høgt uppí rund tøl, og fegnast um øll úrslitini, sum eru komin burturúr mentanarstarvslønunum.
Jóanes Nielsen lesur upp í filmi hjá Katrini Ottarsdóttir


text:
Eg veit ikki!
Vitan er vald verður sagt, men útsøgnin “Ignorerence is bliss!” er mær oftani runnin til hugs seinastu árini.
Eg kalli meg sjálvan fráfalnan kristnan og tað geri eg framvegis eftir 12 ár. Orsøkin fyri at eg ikki bara eri vorðin ein normalur ikki kristin, er at eg framvegis trúgvi uppá Guð.
Eg eri uppvaksin pins, og hevði tað vanligu rebelperiodina, har drekkast skuldi o.s.fr. Vardi tó bara inntil eg var 16 ár, so byrjaði eg aftur at vera ein aktivur kristin. Ella faktiskt táðstaðni byrjaði eg at gerast ein aktivur kristin. Óansæð, mín trugv er ikki horvin. Sjálvt um mínar hugsanir eru mentar nógvar, og broyttar, til tað betra skal heilsast og sigast, so hongur trúgvin enn fast við. Hvat sum heilt ger tað, veit eg ikki. Um tað er barnatrúgvin, sum eg ikki fái slept, ella um tað, sum eg havi sæð og uppliva, sum faktiskt ikki er so nógv allíkavæl. Eg veit ikki heilt. Men í seinastuni, eri eg farin at ivast í onkrum. Ivast í spurningum, sum eru ein avbjóðing fyri kristindómin.
Tann fyrsti er menningarlæran. Hvussu kristindómur svarar, er eitt sum er avgerandi, fyri hvussu trúgvin fer at yvurliva framyvir. Eg sjálvur havi aldrin tímað at fyrihildið meg nakað serligt til menningarlæruna. Havi eina hálvbýtta umbering, sum at eg trúgvi at tíðarskeiði er ov stutt. Og snøgt sagt leggi einki í tað. Spurningurin er, hvussu kann menningarlæran og Guð samantvinnast? Spyrt tú meg, so kann tað ikki. Altso, nær kom syndin í heimin, nær vóru apurnar ella, hvussu tær eita menniskju o.s.fr.? Spurningar sum eg ikki trúgvi kunnu svarast. Tað sum eisini er trupulleikin, fyri meg, at tað er einki magiskt, fyri at brúka eitt skeivt orð, við Guð aftanfyri Big Bang. Hvat magiskt er við tilvild? Einki! Tilvild er bara tilvild og kann eisini vera grumm. Ikki havi lisið nógv um samantvinnan av kristindómi og menningarlæru, men tað lítla sindrið eg havi sæð, hevur so ikki sannført meg nakað. Eg minnist tað eingong ikki.
Næsti spurningurin er samkynd. Hvussu kristindómur svarar hesin spurninginum er alt avgerandi fyri meg. Eg veit ikki sjálvur. Bíblian er heilt greið. At vera/fremja samnkyndleika er synd, og tískil ikki møguligt. Eg dugi bara ikki at síggja, hvussu tað kann passa saman.Til tey sum siga at Guðs kærleiki er størri, hava opinbart misskilt okkurt. Kærleikin tolir ikki syndina. Guð er kærleiki ja, men hann er eisini reinur og tað er synd ikki. Tey passa bara ikki saman. Havi hoyrt okkurt um at katolikkar hava eina kropslæru, hvat so enn tað gongur út uppá. Sjálvur eri eg av tí fatan, sum eg havi víst á ofta, at kristin skulu ikki læra samfelagið, men frelsa og fría tann einstaka. Líka so nógv sum Jesus blandaði seg uppí politikk, líka so nógv skulu kristin blanda seg uppí politikk. Tað vil siga ikki, men bert viðurkenna yvirvøldina. Og her skulu tey samkyndu sjálvandi fáa somu møguleikar sum øll onnur. Men hvørjar møguleikar samkynd/leiki hava í kirkjuni/samkomuni síggi eg ikki. Og her er tað at eg veit ikki. Hvat er tann kristna loysnin uppá syndina samkynd? Eg veit ikki.
Er tað nakað, sum skal gera av við mína trúgv, so er tað hesi báðir spurningarnir. Tann fyrra leggi eg ikki líka nógv í, tað eg ivist í, hvørt hann skal svarast, men tann seinna síggi eg onga loysn á.
Fari eg at missa mína trúgv? Eg veit ikki! Ikki uttan so at onkur megnar at svara mær. Og serliga tann seinna spurningin. Og eg ivist í hvørt hann kann svarast.
Merki: Gudloysi, Kristin, menningarlæran, samkynd, Teitur Vágadal, trúgv


text:
U17 landsliðið til EM
TB | 20/03/17
Í summar verður heilt serligur fyri nakrar ungar dreingir í Føroyum, tí U17 landsliðið hevur í dag tryggjað sær luttøku til EM endaspælið, sum verður í Kroatia um slakar tveir mánaðir. Í dag var seinasti dystur í hesari undankappingini og eydnaðist tað liðnum at vinna 2-1 á Slovakia. Málini skutu Tórur Jacobsen (KÍ) og Hanus Sørensen (HB).
Tvøroyri er væl umboðað á hesum landsliðnum við bæði leikara og venjara. Stefan Radosavljevic hevur verið við ferðaliðnum í Kypros, umframt Stefan hevur Elias El Moustage eisini verið við, Elias er fyrrverandi TB-leikari. Venjararnir hjá U17 landsliðnum eru Áki Johansen og Pól F. Joensen.
Hjartaliga til lukku við flotta avrikinum!
Mynd: Tórur Jacobsen (Hans Erik Danielsen – FSF.fo)


text:
Strandað bilfarmaskip verður nú sleipað til lands
Kanningar, sum kavarar hava gjørt, vísa, at
japanska bilfarmaskipið “Makassar Highway” er so illa farið, at tað verður
sleipað í havn, áðrenn tað søkkur.
Makassar Highway rendi á eitt sker við 14-mílaferð út fyri Västervik norðanfyri Stokkhólm 23. juli, og verður nú sleipað til Oskarshamn.
Tað skrivar Kystbevakningen.
Sett varð á at sleipa eftir at metingar vórðu gjørdar, um skipið skuldi tømast fyri olju á staðnum ella ikki. Áðrenn vikuskiftið stóð skipið fast á skerinum, men í nógva vindinum í vikuskiftinum losnaði tað.
Kavarar hava nú staðfest, at skipið hevur fingið stóran skaða, og at vandin er stórur fyri, at tað søkkur, nú veðurvánirnar í økinum benda á illveður.
Í løtuni verður skipið sleipað við umleið 2-mílaferð, og væntandi koma tey til Oskarshamn einaferð í dag.
1.325 bilar eru umborð á bilfarmaskipinum, Makassar Highway.
Svenski miðilin Barometern skrivar, at skipið higartil hevur likið einar 14.000 litrar av olju.
Kelda: Søfart og Barometern


text:
- Tíðindi, mentan og ítróttur
Føroyar taptu fyri Noregi
Føroyska U17-landsliðið í fótbólti hjá monnum tapti í gjár 2-0 fyri Norra í NM-kapping, sum er í Føroyum í hesum døgum. Málini komu eitt korter inn í fyrra hálvleik og eitt korter inn í seinna hálvleik.
Undan dystinum í gjár hava Føroyar eisini spælt og tapt móti Íslandi, tann dysturin endaði 2-1 til Íslands.
Í morgin spæla Føroyar í móti Kina, tað verður klokkan 15 á Tórsvølli. Kina er við sum gestaland í NM, tað sama er Norðurírland.
Átta lond eru við í NM-kappingini. Tey seks norðurlondini, umframt tvey gestalond, sum í ár eru Kina og Norðurírland.
Kappingin byrjaði sunnudagin, og finalurnar verða spældir komandi leygardag. Skráin er á heimasíðuni hjá Fótbóltssambandinum og sæst her.
FSF-varpið hevur stroymað dystirnar í kappingini, og til ber at síggja dystin millum Føroya og Norra niðanfyri.
Sí eisini


text:
Orð: Levi Niclasen
Lag: Jógvan á Lakjuni í 2010
1. Burt renna dagar sum sandur í sáldi
– árini fara, tú veitst ikki hvar.
Fleiri tú fært ei, enn Harrin tær máldi,
tað, ið nú er, verður einaferð var.
Árini fara, tú noyðist bara
royna at fylgja við, tíðin ei gevur grið.
Dagurin nú er, í morgin hann var.
Forløg vár leggja vit í Harrans hendur.
Vit uttan hjálp eru vesæl og veik.
Hjálpa Hann má okkum, tá á tað stendur.
Biðja vit, ger Hann tað, aldri Hann sveik.
Kristus er kongur, okkum ei longur
nýtist at óttast, nei, Hann vísir gongda leið.
Megna vit ikki, Hann flytur vár leik.
Biðja vit Kristus nú hjá okkum vera,
fáa vit frið, hóast ófriður er.
Syndirnar várar Hann noyddist at bera.
Golgatabragdið nú fræls okkum ger.
Skuldin ei longur á okkum hongur.
Okkum Hann keypti frí, vit nú og alla tíð
skulu ei óttast, ið hvussu so fer.


text:
Ársaðalfundurin 2008 útsettur
22. Des 2011
Lýst varð í miðlunum, at ársaðalfundurin hjá Listafelagnum skuldi vera á Listasavninum 21. juni, men orsakað av forfalli hjá nevndini er fundurin fyribils...
les meir
Ólavsøkuframsýningin 2008 er á veg!
21. Des 2011
Ólavsøkuframsýningin 2008 Ólavsøkuframsýningin í ár ber heitið Skitsan, og tað er danska listakvinnan Kirsten Justesen, sum skipar fyri framsýningini. ...
les meir
Síðan er í gerð
20. Des 2011
Listafelagið hevur í samstarvi við p/f Knassar arbeitt við at seta heimasíðuna www.listafelag.fo upp. Arbeiðið er um at koma undir land, og arbeitt...
les meir
Ársaðalfundur 29. mai 2013
08. Jun 1900
Ársaðalfundur felagsins verður mikudagin 29. mai kl 17 í Listasavninum.Skrá sambart viðtøkum felagsins, sí listafelag. foNEVNDIN ...


text:
Aftursvar til Berg D. Joensen
Gudloysi hóttir ongan
Grundarlagið og endamálið við felagskapinum Gudloysi er at virka fyri at kirkjan, og allar trúgvir fyri tanns skyld, vera loystar frá landinum, og at religión á ongan hátt skal umboðast av tí almenna. Harafturat vil Gudloysi virka fyri at upplýsa almenningin um gudloysi. Vit vilja vísa á at vit eisini eru til og at allir føroyingar ikki eru kristnir.
Tað at kristin mugu trúgva, tí tey ikki kunna vita ella fáa nakað prógv fyri sínari heimsmynd merkir ikki at øll onnur eisini noyðast at gera tað. Bergur D. Joensen sigur at vit eru øll felags um eitt, og tað er at hava eina heimsmynd og eina trúgv. Eina heimsmynd kann eg vera samdur í at flest øll hava, men (more…)


text:
Seinasta ár gjørdu vit Sheep View, tí vit ikki høvdu Google Street View. Í ár gjørdu vit Faroe Islands Translate, tí Google Translate hvørki umsetur úr ella til okkara móðurmál.
Greitt verður frá um tankarnar handan hugskotið og týdningin av okkara móðurmáli í ferðafólkahøpi. Eisini verður víst á, hvørjir førleikar vóru neyðugir fyri at fremja Faroe Islands Translate.
Marknaðarátakið Faroe Islands Translate gjørdu Sansir í samstarvi við donsku Mensch til Visit Faroe Islands og Atlantic Airways, sum enn einaferð vóru djørv og søgdu ja til eitt heimsumfatandi marknaðarátak, har null krónur vórðu settar av til innrykkingar.
Kom og hoyr um Faroe Islands Translate og virðið av slíkum átøkum. Framløgan hjá Sansum verður á Jobmatch í Norðurlandahúsinum hósdagin 28. desember kl. 17.40.
Les meira um Faroe Islands Translate her


text:
Orð og lag: Páll Oddur Lamain Rubeksen
Syng ein sang um góðar gamlar dagar.
Ein, sum mamma tín sang, tá hon var ung sum tú.
Ein, sum heldur teg vaknan um náttina.
Lagið, sum pápi tín dansaði til í gjár.
Eg og tú, vit liva her og nú,
tí sama ger, vit liva bert einaferð.
Tú spyrt, um eg vil liva í allar ævir;
men einans tónleikurin kann tað,
so skriva tú eitt lag.
Sum kann røra og gleða tey, sum liva,
og sum minnast teg fyri tann, ið tú var.
Eg og tú, vit liva her og nú,
tí sama ger, vit liva bert einaferð.
Eg og tú, vit liva her og nú,
tí sama ger, vit verða ikki verandi her,
vit verða ikki verandi her.
Vit liva bert einaferð.
Alt, eg havi gjørt, alt eg havi sagt.
Øll, eg havi kent og við øllum, sum eg havi flent, syng.


text:
Orð og lag: Páll Oddur Lamain Rubeksen
Vit eru heimleysir, og vit hava ongar pengar.
Renna runt í Havnini, sum nakrir ólukku fangar.
Fólk tey flenna, tá vit koma framvið.
Aldrin er tað nakar, sum situr við okkara lið.
Vit búgva á Herberginum. Vit hava eina heila madrass í part.
Vit gingu einaferð í skúla, men har hava vit einki lært.
Vit búgva á Herberginum. Vit hava eitt heilt jogurt í part.
Vit dugdu einaferð at arbeiða, men nú hava vit
gloymt alt, sum vit hava lært, sum vit hava lært.
Her eru grønlendarir. Tað kemur ein nýggjur hvørt ár.
Og teir verða genspleisaðir, tá eggini eru klár.
Ja ja, fólk tey flenna, tá teir koma framvið.
Aldrin er tað nakað, sum situr vit teirra lið. Jaja.
Vit búgva á Herberginum. Vit hava eina heila madrass í part.
Vit gingu einaferð í skúla, men har hava vit einki lært.
Vit búgva á Herberginum. Vit hava eitt heilt jogurt í part.
Vit dugdu jú einaferð at arbeiða, men nú hava vit
gloymt alt, sum vit hava lært, sum vit hava lært,
sum vit hava lært, sum vit hava lært.


text:
Orð: Jakob Peter Mynster Paulli
Lag: Johan Peter Emilius Hartmann
Týtt: Christian Matras og Petur William Háberg
Upprunaheiti: Jert hus skal I bygge
1. Tit búgv tykkum reisið á orðsins hellugrund,
tá vikast ei veggur í lívsins ódnarstund,
um samlívið er í lívd av krossins træ,
vil heimið vera vart undir tryggasta lað.
Ei myrkrið fær makt,
stendur krossurin vakt.
2. Hvør gerð verði signað í bønar sterka bað,
hvør langtan og vón vend mót himmalsins stað,
um sól rennur upp, um kvøldið legst um lond,
lat bønarbrúgv stíga mót heimlandsins strond.
Har bønin fær makt,
standa einglarnir vakt.
3. Til hann, sum í brúdleyp í Kána boðin varð,
sum tíðirnar skifta, tit haldið tykkum nær.
Vælsignað hvør lon, sum Jesus kallar sín’,
har Harrin vil dvølja, kann vatn vera vín
og friðarsins vakt
verja hjartnanna pakt.
4. Gud skjól tykkum verði, til lívssól niður fer,
tað lýsir á veg, at Gud kærleiki er,
hann leiði tá fet í kongaborg um stund,
har eingin skal skiljast, sum kemur á fund.
Tá fullgjørd er sátt
við Guds kærleikans mátt.


text:
Orð og lag: Charles H. Gabriel
1. Eg undrandi standi við Guðs trónu
og skoði Guðs elskaða Son;
eg undrist á, at Hann kann elska
ein syndfullan skapning sum meg.
Niðurlag: So undurfult, óskiljandi!
Og mín songur vera skal:
So undurfull, óskiljandi
er Guðs góðska móti mær.
2. Eg, sum í synd djúpt var fallin,
vrakaði frelsunnar veg;
Hans elskandi hjarta tó dreiv Hann,
til mín niður boygdi Hann Seg.
3. Tú, sum ei kennir Guðs góðsku,
leitað og søkt ár so mong,
hoyr, Frelsarin eymligt teg kallar,
steðga og hoyr henda song:
4. Tá við teim loystu í Himli
Hans andlit mítt eyga sær;
í øldir og allar ævir
mín Loysnari lovsong fær.


text:
Hjartatátturin
Kittið í øllum – tað, ið fær alt at hanga saman sum nakað varandi – er eitt umhvørvi, har trivnaðurin situr í hásæti. Fremstu uppgávuna av hesum hava leiðararnir í felagnum, tí teir skulu lata nýggjum limum hana so skjótt sum gjørligt, tí tað er ein felags uppgáva og skylda, ið liggur á øllum í Hvirluni: øll skulu kunna vera her og kenna seg so mikið væl, at tey fáa lært og ment seg sálarliga sum likamliga við teimum evnum tey hava.
Viðtøkurnar hjá felagnum kunnu eisini takast niður her (pdf)
Ein kann tekna seg sum lim í felagnum við at senda navn, adressu, føðingardato til hvirlan(at)hvirlan.fo (broyt (at) til @). Árliga limagjaldið er 200,-. Peningurin eigur at verða fluttur á konto 9181-166.834.1 í Eik banka. Um ein venur í einum av venjingarbólkunum, so kemur venjingargjald afturat. Venjarin kunna nærri um hetta.
Samband fæst við felagið á hvirlan(at)hvirlan.fo. (broyt (at) til @).
Postadressan er: Ítróttafelagið Hvirlan, Postbox 1207, FO-110 Tórshavn


text:
Eingin av føroysku telvarunum formáddi sær nakað móti sterku útlendsku mótstøðuni í øðrum umfari í altjóða talvkappingini Runavíkar Open í Løkshøll mánadagin.
Helgi Dam Ziska mátti sættst við remis (javnleik) við svarta fólkinum móti næstbesta føroyinginum á altjóða styrkilistanum, føroyameistaranum Rógva Egilstoft Nielsen. Sandavágsmaðurin gav føroyska stórmeistaranum ein skarpan gang og helt tørn allan vegin. Eitt skifti var líkt til, at Helgi fór at knógva honum, men í góðum mótálopi eydnaðist Rógva at fáa upp javna støðu.
Spennandi at síggja, um Rógvi fer at halda á við góðu telvingini komandi dagarnar. Kappingin átti at verið gylt høvi hjá gávuríka vágamanninum at fara eftir einum IM-normi.
John Rødgård, Olaf Berg, Høgni Egilstoft Nielsen, Ólavur Simonsen, Hans Kristian Simonsen og Silas Eyðsteinsson taptu allir.
Úrslitini hjá fremstu føroyingunum í 2. umfari:
Rógvi Egilstoft Nielsen – IM Helgi Dam Ziska ½ – ½
IM Vladimir Havitevici – IM John Rødgård 1 – 0
Olaf Berg – GM Jakob Vang Glud 0 – 1
Høgni Egilstoft Nielsen – IM Simon Bekker-Jensen 0 – 1
GM Miguel Munoz – Ólavur Simonsen 1 – 0
GM Thróstur Thórhallsson – Hans Kristian Simonsen 1 – 0
IM Guðundur Kjartansson – Silas Eyðsteinsson 1 – 0
Í morgin mikudagin er fyrri dagurin við tvinnanda umførum. Byrjað verður longu í morginári kl. níggju. Tá er triðja umfar. Kl. 15.00 verður farið undir fjórða umfar.
Sterku gestirnir
Her er stutt gjøgnumgongd av stinnastu gestunum í altjóða talvkappingini í Runavík:
GM Jóhann Hjartarson (Ísland) 2541
53 ára gamal. Íslandsmeistari í ár. Mætasti telvari í Íslandi síðani Fríðrik Ólafsson, sum útinti síni størstu brøgd í 50- og 60-árunum. Stórmeistari í 1985. Spældi seg fram í fjórðingsfinaluna í HM-kappingini fyri einstaklingar í 1988, men tapti tá fyri fyrrverandi heimsmeistaranum Anatolij Karpov. 80-ini vóru stóru árini hjá Jóhann og íslendskari telving. Saman við Margeir Petursson, Helga Ólafsson og Jón L. Árnason setti hann Ísland á talvheimskortið. Við hesari manning sum kjarnu gjørdist Ísland nummar 4 í talv-OL í Dubai í 1986. Jóhann hevur telvað lítið seinnu árini. Í løtuni er hann nummar 4 í Íslandi.
GM Jacob Vang Glud (Danmark) 2506
28 ára gamal. Stórmeistari í 2014. Í fremstu røð í danskari telving seinnu árini. Umboðað Danmark í talv-OL seinastu fimm ferðirnar. Liðfelagi hjá Helga Dam Ziska á danska meistaraliðnum Philidor. Í løtuni nummar 8 í Danmark.
IM Vladimir Hamitevici (Moldova) 2484
Føddur 1991. Altjóða meistari og meistari í Moldova í 2010. Umboðað Moldova í talv-OL í 2010, 2014 og 2016.
IM Simon Bekker-Jensen (Danmark) 2473
Føddur 1980. Altjóða meistari 1999. Frammarlaga í danskari telving í fleiri ár, men ikki gjørt seg galdandi av álvara í DM-einstaklingskappingini ella á landsliðnum. Í løtuni nummar 11 í Danmark.
GM Daniel Semcesen (Svøríki) 2469
Føddur 1986. Svøríkismeistari í 2014. Stórmeistari sama ár. Í løtuni nummar 14 í Svøríki.
IM Nikolaj Mikkelsen (Danmark) 2669
Føddur 1988. Altjóða meistari í 2008. Liðfelagi hjá Helga Dam Ziska í Philidor. Á danska OL-liðnum 2010. Í løtuni nummar 12 í Danmark.
GM Miguel Munoz (Spania) 2457
Føddur 1975 í Peru. Umboðaði Honduras í talv-OL í 1990. Spanskur ríkisborgari síðan stutt eftir aldamótið. Altjóða meistari 2002 og stórmeistari í 2012. Nummar 40 í sterka talvlandinum Spania.
IM Guðmundur Kjartansson (Ísland) 2438
Føddur 1988. Altjóða meistari 2009. Íslandsmeistari í 2014. Umboðað Ísland í talv-OL seinastu tvær ferðirnar. Í løtuni nummar 14 í Íslandi.
GM Tróstur Tórhallsson (Ísland) 2317
Føddur 1969. Altjóða meistari 1987 og stórmeistari í 1996. Í fremstu røð í íslendskari telving í drúgt áramál. Hevur umboðað Ísland á nógvum talvolympiadum frá 1988 til 2014. Í løtuni nummar 16 í Íslandi.


text:
Familjuleikurin Heksirnar eftir Roald Dahl á Tjóðpallinum
Heksirnar snýr seg um ein drong og ommu hansara. Foreldrini eru deyð í eini ferðsluvanlukku, so omman noyðist at taka sær av honum. Omman sigur honum søgur um heksir, soleiðis at hann kann kenna tær aftur, um hann møtir eini slíkari. Eitt summarið fara drongurin og omman at ferðast, og á hotellinum halda heksirnar ársfund og drongurin frættir av misgávum um teirra ræðuligu og óndu ætlanir, áðrenn tær finna og fanga hann ...
So øll tit, sum hava hug at uppliva ein sjónleik við fúkandi ferð, ramum gandi og ein sakleysan, foreldraleysan drong, sum stríðist móti teimum óndu heksunum, komið á Tjóðpallin. Og takið foreldrini við - um tey tora!


text:
0,9 mió. kr. í yvirskoti fyrra hálvár 2018
Suðuroyar Sparikassi 0,9 milliónir í yvirskoti fyrra hálvár 2018 - og minkar um útlánini sum eina tillaging til framtíðina
Úrslitið áðrenn skatt fyrra hálvár 2018 er 0,9 mió. kr., sum er á leið tað sama sum úrslitið fyrra hálvár 2017.
Suðuroyar Sparikassi boðaði fyrra hálvár 2017 frá, at Suðuroyar Sparikassi fór at minka um útlánini, sum eina tillaging til nýggj og herd kapitalkrøv til peningastovnarnar. Samsvarandi hesi fráboðan minkaði Suðuroyar Sparikassi útlánini við 2% stigum fyrra hálvár 2018 – úr 577 mió. kr. niður í 566 mió. kr. Kjarnuøkið hjá Suðuroyar Sparikassa eru privatkundar, og tí stavar minkingin í útlánunum í høvuðsheitunum frá minking í útlánum til vinnulig endamál.
Innlánini lækkaðu samstundis við 2% stigum - úr 745 mió. kr. til 733 mió. kr.
Suðuroyar Sparikassi lækkaði fyrra hálvár 2018 innlánsrenturnar. Tillagingin fer at síggjast aftur í einum betraðum grundrakstri fyri seinna hálvár 2018.
Solvensurin hjá Suðuroyar Sparikassa er 14,8% og solvenstørvurin er 9,6 %. Solvensurin er soleiðis 5,4% stig hægri enn solvenstørvurin, ella ein yvirdekningur á góð 54%.
Suðuroyar Sparikassi hevur ein yvirdekning í gjaldførinum á 170% og eitt LCR á 815%. Suðuroyar Sparikassi lýkur soleiðis væl og virðiliga øll krøv til bankavirksemi, eins og Eftirlitsdiamanturin hjá Fíggjareftirlitinum avdúkar.
Danska váðaráðið herdi kravið til polstringina av føroyskum peningastovnunum frá 1. januar 2018 við 1% stigi, sum stigvíst hækkar til 3% stig í 2020. Orsøkin til økta kravið er smb. danska váðaráðnum, at styrkja mótstøðuførið hjá føroyskum peningstovnunum móti bygnarligum váðum í føroyska búskapinum. Suðuroyar Sparikassi er í góðari tíð farin í holtur við at tillaga virksemið til herdu krøvini, so avleiðingarnar vera so lítlar sum møguligt.
Suðuroyar Sparikassin væntar, at ársúrslitið fyri 2018 áðrenn skatt verður 1,5 – 1,7 mió. kr.
Spurningar um hálvársúrslitið kunnu setast Søren L. Bruhn, stjóra, tel. 239872 ella soren@ss.fo.


text:
Framúrskarandi millumrúm/
Ummæli
Ekkóhjarta: Setningarnir eru ravmagn. Elektriskt trampa teir síni risafet á mítt óvarda hjarta, og geva seg avstað út í alheimin; rungandi í innanopnum sjálvljóðum. Eg vildi ynskt, tú hevði sagt okkurt annað enn tað, tú segði, men har var eingin ivi. Tìn rødd. Mítt ekkóhjarta.
Plátuhúsin er heitur, gulur og violettur og vilt fabulerandi, meðan tónarnir í støðum følast kaldir, bláir og spentir - tankarnir eru næstan hvítir og huglagið kennist sorgblítt hugsunarsamt á áhugaverdu LP plátuni MÍTT NAVN VIÐ HONDSKRIFT við orðum hjá Lív Mariu Róadóttir Jæger og tónleiki hjá Lasse Thorning Jæger, sum varð givin út í summar. Upplagið er avmarkað, bert 80 eintøk av 180 gramm vinylplátuni, við upprunagrafiskum húsa, nýkomponeraðum elektroakustiskum tónleiki, og 10 nýskrivaðum stutt-prosatekstum eru útgivin. Talan er tískil av sonnum um eina eksklusiva útgávu, ið fevnir um tekst, tónleik og myndlist í einum, og sum fær meg at fegnast um (enn einaferð), at eg havi plátuspælara í húsinum. Teir tíggju stuttprosatekstirnir hava staðið í Vencil – tíðarrit fyri skaldskap á føroyskum, men vit kunnu helst allíkavæl loyva okkum at kalla plátuna fyri debutsavn hjá Lív Mariu Róadóttir Jæger og tað er eitt lyriskt savn, tó at talan er um stuttprosatekstir. Talan er um eitt skrásetandi eg, sum minnist upplivingar og kenslur og sum hugsunarsamt undrast á munin millum tilburðirnar sjálvar og hvussu vit minnast og uppliva teir. Deyðin er alla tíðina til staðar millum reglurnar, bæði sum lívstreyt og sum tað ófatiliga markleysa, sum alla tíðina má setast upp móti onkrum øðrum, so at vit um ikki annað í løtum kunnu billa okkum inn, at vit hava eina relativa fatan av tí ófatiliga. Tematikkurin í tekstunum er sostatt djúpt filosofiskur, samstundis sum angist og neurosur eins og sansanin av tí ítøkiliga er av stórum týdningi fyri tað stundum uppøstu, tivandi kensluna í útgávuni.
Mett út frá teimum retropspektivu, væl skrivaðu tekstunum, er talan um eitt óvanliga búgvið debutsavn, men yrkjarin er neyvan nøkur skaldslig novisa. Eg giti, at hon hevur skrivað tekstir áður, um hon ikki hevur givið teir út, og eg vóni, at hon heldur á fram at skriva, at sjálvsálitið vaksur upp á knøini á evnunum, so at vit fáa eina bók frá henni á føroyskum í næstum. Ljóðsporið á plátuni kennist um somu tíð róligt, fragmentariskt og kontrollerað við seriellum dámi. Tónarnir tykjast lutfalsliga stramt og einfalt skipaðir og sjálvt um talan er um elektroniskan tónleik, er kenslan onkursvegna analog á ein hátt, sum passar saman við afturlítandi huglagnum í tekstunum, gamaldags vinylgóðskuni, skrivimaskinskriftini á húsanum og hondgjørda dygdarsteinprentinum hjá Hanna Bjartalíð. Lasse Thorning Jæger hevur gjørt sær ómak við, at skapa eitt samanhangandi verk, har tú sum lurtari stígur inn í eitt huglag, heldur enn at trína inn í eina vanliga av handahógvi merkta konstruktión av ørindum og niðurlagi. Hann leggur greidliga dent á, at tónarnir ikki skulu vera undirlag undir røddini, men at tónar og upplestur eru javnsettir partar av framførsluni og hetta hevur hepnast honum sjáldsama væl. Í einum útvarpsinnslagi hjá Gunnari Nolsøe var ein áhugaverd samrøða við tey bæði, sum eftir øllum at døma hava skapað tað gula gesamtlistaverkið í millumrúmum, sum uppstóðu í barnaansingini, tá tey fingu lítlu dóttrina fyri tveimum árum síðani. Hetta eru væl gagnnýtt millumrúm, frálíkt at nakað so jarðbundið sum smábarnaansing á henda hátt kann fungera so framúrskarandi væl sum kreativur fótongul hjá listini.
Mamma/streymur/Hav: Langt har úti rørist eitthvørt. Ein alda verður tvær, og tríggjar. Og hav. Sjógvurin er svartur; brýtur seg upp, sum tók hann sjómanstak við sjónarringin. Vit standa hond í hond. Tú ert ikki bangin. Hetta hugsi eg og undrist. Undirstreymurin sýgur um minar føtur; bindur meg fast í djúpinum. Eg fari at doyggja nú. Ella kanska í morgin. Eg veit tað, og eg veit tað ikki. Strondin er longri burtur enn tíðin, sum er her – í takt við mín kipta andadrátt.
Plátan MÍTT NAVN VIÐ HONDSKRIFT fæst til keyps í Steinprenti fyri 400 krónur.


text:
Hósdagin tann 30. mars skipar MFS fyri cafékvøldið á Føroyahúsinum við góðum tónleiki og lestrsrkunning. Kvøldið byrjar við tónleiki, sum Janus Kampmann og vinmaðurin Mikkel standa fyri. Afturvið verður borðreitt við góðari súpan. Aftaná verður fokus sett á møguleikarnar at fara í starvsvenjing ella uttanlanda at lesa í eitt ella tvey semestur. Holger Arnbjerg frá ASK fer at greiða frá møguleikunum undir ÚSUN-skipanini, síðani kemur eitt umboð frá EDU at greiða frá møguleikunum at lesa uttanfyri Evropa, og at enda fara lesandi sum hava roynt at verið í praktikk og "útveksling" at greiða frá sínum upplivingum og royndum. At enda runda Janus og Mikkel av við nøkrum undirhaldandi tónum.
Tað eru nógv sum ikki eru varug við allar møguleikarnar ið ein skipan sum ÚSUN gevur okkum føroyingum. Tað er vanligt at fólk søkja um uttanlandauppihald ígjøgnum universitetið tey lesa á. Tá eru møguleikarnir avmarkaðir til teir lærustovnar skúnin samstarvar við og oftani er ikki gjørligt at sleppa júst har ein helst vil. Vit føroyingar hava valið at søkja sjálvi eftirsum vit hava møguleikan at fáa skúlan goldnan ígjøgnum ÚSUN-stuðulin. Valið gerst tá nógv meiri fjølbroytt og áhugavert, tí tá er tað so at siga bert hugflogið ið setir avmarkingar. Kom og hoyrið meira tann 30 mars á føroyahúsinum!!!
Tiltakið byrjar kl. 19.00 og er ókeypis.


text:
Fýra kommunur eru í Sandoynni. Skopunar, Sands, Skálavíkar og Húsavíkar kommuna. Í Húsavíkar kommunu eru bygdirnar Húsavík, Dalur og Skarvanes.
Kommunurnar samstarva allar um t.d. Sandoyar Meginskúla og Læknamiðstøðina. Í øðrum førum er samstarv millum eina og eina kommunu - til dømis ganga børnini í Húsavíkar kommunu í skúla á Sandi.
Tað tekur undir ein hálvan tíma at koyra úr Skopun í norðasta enda til Dals í syðsta enda av oynni. Tí er oyggin í mangar mátar at rokna sum ein eind, hóast fleiri kommunur eru.


text:
Sandoyar Sýslu Ferðalag er eitt limafelag, sum eigur og rekur Sandoyar Kunningarstovu, men sum eisini skipar fyri túrum og tiltøkum fyri limir og onnur. Úr skránni í 2015 kann nevnast ein túrur at hyggja at fuglalívi kring Hálsavøtnini, ein pílagrímstúrur úr Dali til Skarvanesar og ein dagstúrur út í Koltur. Øll eru vælkomin sum limir og kunnu tekna seg á Sandoyar Kunningarstovu.
Limagjaldið í SSF er 100 kr um árið fyri einstaklingar og 500 kr fyri virkir.
Nevndin í Sandoyar Sýslu Ferðalag
Julianna Winther, Skopun, forkvinna
Betty Hansen, Skúvoy
Kristina Petersen, Sandur
Oddvør Johannesen, Dalur
Jacqueline Benzon Heimasandsvegur, Sandur
Søga og endamál:
Sandoyar Sýslu Ferðalag byrjaði 14. juli 1999. Felagið var endaliga stovnað í februar í 2000.
Royndirnar at byrja ferðavinnuarbeiði eru tó eldri, og longu í 1998 var stuðul játtaður til at Cafe 31 í Húsavík kundi hava kunningarstovuvirksemi. Í 2001 lat Sandoyar kunningarstova upp á Sandi.
Sandoyar Sýslu Ferðalag, hevur sum endamál at virka fyri miðsavnan og útgávu av upplýsingum um sýsluna og virksemi í sýsluni til íbúgvararnar og tey vitjandi. Herundir eisini innan- eins væl og uttanlands at skapa áhuga fyri sýsluni, stuðla handli, idnaði, mentan og annars virka fyri, at sýslan og lívið í henni gerast áhugaverd fyri øll.
Les meira um Sandoyar Sýslu Ferðalag HER


text:
Ferðavinna á útoyggj merkir økt inntøka hjá teimum, sum búgva har, og stuðlar undir økismenningina. Men økt virksemi á útoyggj merkir eisini økt trýst á umhvørvið, friðin og ta ektaðu upplivingina. Tí leggja útoyggjarnar seg eftir at reka burðardygga ferðavinnu, m.a. við at taka atlit til plantu- og djóralív, bjóða lokalan mat og vísa fram staðbundna mentan, og í allar mátar at tryggja, at tað serstaka verður varðveitt. Stutt sagt, á útoyggj verður strembað eftir, at ferðavinnan verður burðardygg og umhvørvisvinalig.
Føroyar eru 18 oyggjar, av teimum eru 8 útoyggjar: Fugloy, Svínoy, Kalsoy, Mykines, Koltur, Hestur, Skúvoy og Stóra Dímun. Tveir triðingar av Føroyum eru bundnir saman í veganet, meðan útoyggjarnar eru millum tær oyggjar, ið einans hava samband eftir sjónum ella við tyrlu og hetta ger útoyggjarnar til nakað heilt serligt. Útoyggjarnar hava á mangan hátt tað, sum onnur økið hava mist, nevniliga tað óspilta umhvørvið, har sporini eftir meira enn 1000 ára søgu og mentan eru sjónsk í umhvørvinum.
Á útoyggj eru møguleikar at uppliva, men eisini at búgva og fáa ein góðan bita. Allar tænastur eru ikki útbygdar til fulnar enn, men arbeitt verður miðvíst tann vegin. Í løtuni kanst tú undir ”tænastur” síggja, hvar og hvat stendur tær í boði. Her á heimasíðuni verða tænastur og tiltøk javnan dagførd, og miðað verður eftir at kunna um øll lokal tiltøk á útoyggj. Tit, sum vilja skráseta tiltøk ella hava spurningar til hesi, kunnu brúka henda møguleika við at venda tykkum til okkara. Ver væl komin á heimasíðuna, hon er til tína tænastu.
Maria Nayar, frá Eysturríki. In summer 2012, I spent about 10 days on the Faroe Islands with the int…
Løgmaður: Mær dámar á útoyggj, tí har komið eg burtur frá meldrinum. Tað er friðsælt. Klokkan og kal…
Landstýrismaður: Eg eri føddur og uppvaksin á Syðradali á Kalsoynni, sum tá var útoyggj, og sum fram…
Frá barnsbeini eri eg komin nógv til Fugloyar, í fyrstuni at vitja ommu og abba á Kirkju...


text:
Hvat hendir inni í búkinum á einari mammu í níggju langar, heilar mánaðir?
Hvat er tað, sum ger, um tað verður ein drongur ella ein genta?
Og hvussu vita vit, at tíðin er komin, at barnið skal koma út?
Um hvussu børn verða til og um allar teir spurningar børn hava tá ið tey skulu hava systkin. Um at ættleiða, um royndarglasgitni og um at hava eykamammur og –pápar.
Ein sera væl egnað bók til foreldur, sum vilja greiða børnum sínum frá um, hvussu vit øll vórðu til. Hetta er um ferðina til lívið, sum vit øll hava verið, men sum ongin minnist.
Aftur


text:
Ávaring til føroyskar fyritøkur um snýt umvegis teldupost
Pressemeddelelse • Aug 10, 2017 10:29 GMT
Politiið vil við hesum ávara føroyskar fyritøkur um, at í løtuni síggjast fleiri royndir at snýta umvegis teldupost – eisini nevnt BEC.
Business e-mail Compromise (BEC) bleiv fyrr nevnt CEO-fraud. Tað gongur út uppá, at óviðkomandi royna at snýta virkir til at senda teimum pengar. Snýtiði ljóðar ógvuliga einfalt, men har liggur nógv arbeiði aftanfyri. Tað eru eisini ofta vælútbúgvin og ansin fólk, sum verða snýtt.
Tey, sum fremja hesi svikini, royna at finna so nógvar upplýsingar sum møguligt um virkini og serliga tey, sum starvast í bókhaldinum og leiðsluni. Harímillum kann tað verða tíðindastubbar um virkið og sosialu miðlarnar, so sum Facebook og LinkedIn, sum verða nýttir. Av og á finna tey soleiðis útav, nær stjórin til dømis er uttanlanda.
Tað er ofta sæð, at hesi fólkini útgeva seg fyri at verða stjórin á virkinum, og senda ein teldupost til onkran í bókhaldinum um at flyta pengar, sum gjald fyri einhvørja vøru. Ofta nevna teir í teldupostinum, at gjaldingin hevur skund. Á henda hátt royna teir at trýsta bókhaldsfólkið til at flyta peningin beinanveg, soleiðis at bókhaldsfólkið ikki spyr seg fyri aðrastaðni, áðrenn peningurin verður fluttur.
Av á og skriva teir niðast í teldupostinum ”Sent from my iPhone” ella okkurt líknandi. Hetta ger eisini, at man ikki hugsar líka nógv um stavivillur ella aðrar feilir í teldupostinum.
Her í Føroyum hava vit tann stóra fyrimunin, at føroyskt er lítið útbreitt, og vit hava tí enn ikki sæð nakran teldupost, sum hevur verið á føroyskum. Málið higartil hevur verið danskt ella enskt.
Um óhappið er hent, og peningurin er fluttur, er tað umráðandi at seta seg í samband við bankan skjótast gjørligt og fáa steðgað flytingini. Bakmenninir eru skjótir at flyta peningin runt til støð, har tað er so gott sum ómøguligt at fáa fatur á teimum aftur.
Ein máti at forða fyri, at man verður offur fyri slíkum sviki, er at seta seg í samband við tann persónin, sum hevur ynskt flytingina, fyri at fáa flytingina váttaða. Hetta skal sjálvsagt ikki gerast við at svara tí teldupostinum, sum er móttikin, tí so skrivar man bara til bakmenninar. Heldur skal samskiftið verða persónlig ella ígjøgnum telefon.
Fyri at politiið skal kunna kannað málið, er tað umráðandi at tann upprunaliga telduposturin, sum er móttikin, verður goymdur. Tað er nevnliga í nøkrum førum møguligt at finna IP-adressu í teldupostinum, sum kann føra til, at funnið verður fram til sendaran.
Ulrik Andersen
Tekniska kanningar eindin
Føroya Politi
Politiet på Færøerne opretholder tryghed, sikkerhed, fred og orden, ved
- at forebygge, standse, efterforske og forfølge strafbare forhold
- at samarbejde - samt yde bistand og service til andre - indenfor politiets, anklagemyndighedens og sysselmændenes områder.


text:
Ari av Rana
14.06.2018 - 12:12
Tíðindi > Streymoy - Tórshavn
Formaðurin í vinnunevndini í Tórshavnar kommunu, Bogi Andreasen, sigur, at arbeitt verður við, at vitjandi í kommununi gjalda fyri bussin.
Bogi Andreasen sigur, at ferðafólkatalið veksur, og tað leggur stórt trýst á bussarnar, sum ofta ikki kunnu rúma borgarunum í kommununi.
Tí verður nú arbeitt við at borgararnir fáa eitt borgarakort, sum tey kunnu nýta til at koyra ókeypis í bussinum.
Bogi Andreasen sigur fyri Kringvarpinum, at tey eru í gongd við at kanna, hvussu tað kann rigga. Borgarakortið kann antin verða sum eitt kort ella sum okkurt á eini smartphone.
Við borgarakortinum fáa aðrar vinnur eisini ágóðan, eitt nú taxavinnan, sum kann vænta sær meiri kundar við nýggju skipanini.


text:
Føroyar verða við í Nordic Matters/
Foto: Verkið, sum Hanni Bjartalíð hevði við á Liverpool Biennaluni
Føroyar við í norðurlendskari mentanarinnrás í London í 2017
Alt árið 2017 verður mentan og list úr øllum Norðurlondun sett á breddan í London, har størsti mentanar- og listadepilin Soutbank Centre verður karmur um stórfingna mentanarfestivalin Nordic Matters.
Norðurlandaráðið hevur stuðlað tiltakinum við fimm milliónum krónum, og nógvar ymiskar listagreinar og tiltøk verða á skránni, harímillum tónleikur, dansur, palllist, bókmentir, design, myndlist, móti og matur, fyrilestrar og kjak.
Fleiri føroysk listafólk verða við í festivalinum, og kunngjørt verður seinni, hvørji hesi eru. Tað eru Norðurlandahúsið, Sendistovan í London og Mentamálaráðið, ið seinasta árið hava arbeitt við at fáa føroysk listafólk at umboða føroyska partin.
Rigmor Dam, landsstýriskvinna, tekur lut í setanini, sum verður í London 13.-14. januar 2017. Tað sama gera ráðharrar úr hinum Norðurlondunum og Bretlandi umframt tey norðurlendsku sendifólkini. Landsstýriskvinnan hevur stórar vónir til Nordic Matters og tann týdning, festivalurin kann fáa fyri føroysku listafólkini, sum skulu luttaka:
“Við hesum felags átakinum fáa føroysk listafólk saman við sínum norðurlendsku starvsfeløgum eitt gylt høvi at røkka nýggjum áskoðarum og marknaðum. Tað er forkunnugt at kunna vera við til at varpa ljós á norðurlendska list og á henda hátt skapa møguleikar fyri at menna listina og eisini flyta hana út um landoddarnar.”
Nordic Matters er eitt fjølbroytt og framsøkið átak. Southbank Centre fer at vísa bretum, at norðurlendsk mentan er annað enn myrkar sjónvarpsrøðir og krimisøgur, sum vit kenna tær frá Nordic Noir-rákinum. Nordic Matters fer eisini at fevna um serstøk norðurlendsk fyribrigdi sum eitt nú javnstøðu millum kynini og raðfesting av børnum og ungum. Listaligi leiðarin á Southbank Centre, Jude Kelly, leggur dent á hetta, tá hon sigur:
“Norðurlondini hava í fleiri ár slóðað fyri at skapa sosialar broytingar – frá at berjast fyri rættindum hjá ungum til umhvørvisspurningin og til stríðið fyri javnstøðu millum kynini. Norðurlendska tilgongdin til mentan og útbúgving er í góðum samljóði við áskoðanina hjá Southbank Centre, at listin kann broyta lívið hjá menniskjum.”
Seinasti stóri mentanarfestivalinum av hesum slagi var Nordic Cool í Washington í 2013. Tá vitjaðu á leið 300.000 fólk festivalin, og teir á leið 90 glasfuglarnir hjá Tróndi Patursson vaktu serligan ans. Harumframt høvdu Eivør og Yggdrasil konsertir, og Guðrun Rógvadóttir og Hanus Kamban luttóku í pallborðsfundum um ávikavist norðurlendska sniðgeving og norðurlendskar bókmentir.
Til ber at lesa meir um Nordic Matters her: http://www.southbankcentre.co.uk/whatson/festivals-series/nordic-matters


text:
Gramar hevur havt framleiðsluna um hendi av framúr vøkru bókini “Veiða vind”, ið er fyrsta útgávan hjá Námi, ið saman við Bókadeild Føroya Lærarafelags gevur út upprunaføroyska tónleikaævintýrið eftir Rakel Helmsdal, við tónleiki eftir Kára Bæk og myndum eftir Janus á Húsagarði.
Hvat er til at taka, tá myndirnar eru so vakrar, at tað er synd at spilla tær við teksti, og teksturin er so góður, at sjálvandi skal hann vera lætt lesiligur? Hetta var ein av avbjóðingunum í sambandi við hesa nýggju bókina. Ein onnur avbjóðing var: Hvørji eru ráðini til at taka, tá ið myndirnar eru næstan ein metur breiðar?
Vit hava havt okkara baks við at bilbukta tær gjøgnum skannaran uttan at tær skuldu fáa mein av viðferðini, og fyri at tær nú kunnu síggjast uppi í Norðurlandahúsinum sunnudagin kl. 15, tá ið framsýning við tekningunum hjá Janusi á Húsagarði letur upp. Og klokkan 16 henda sama sunnudag, 8. mai, fáa vit høvi at hoyra Føroya Symfoniorkestur framføra tónleikaævintýrið “Veiða vind” hjá Kára Bæk. So avgjørt eitt tiltak vit viðmæla.
Tað vóru Føroya Skúlabókagrunnur og Bókadeild Føroya Lærarafelags, sum upprunaliga vóru forløgini sum skuldu geva hetta megnar verk út, men nú Føroya Skúlabókagrunnur var lagdur saman við aðrar stovnar ið umsita undirvísingartilfar fekk stovnurin í dag nýtt navn, og er “Veiða vind” fyrsta prentaða bókin við nýggja navninum og búmerkinum hjá Nám. Væl hevur gingist at hildið nýggja navnið loyniligt til nú tað bleiv almannakunngjørt.
Gramar hevur eisini verið við til aðrar framleiðslur í sambandi við framsýningina, nú stovnurin Nám hevði móttøku, m.a. hava vit gjørt nakrar plakatir.
Vit ynskja nýggja stovninum Nám tillukku við navninum og høvundi, myndlistamanni og tónaskaldi tillukku við nýggju bókini.
Vit vóru á móttøkuni hjá Nám og tóku nakrar myndir. Tær síggjast á hesum leinki.


text:
Besta føroyska lýsing í 2013
15. Jan 2014
Føroysk Marknaðarfólk fer at kjósa bestu lýsingina, ið hevur..
les meir
Myndir:Kost-og heilsubreytin ger blóðpylsu og blóðpannukøkur
31. Okt 2013
Heystið er komið. Menn fara á fjall og fletta seyð. Seyður er annað enn kjøt.......
les meir
Nám X blaðið komið út!
24. Okt 2013
Nú er fyrsta blaðið hjá Miðlabreytini í Nám X útkomið...
les meir
Mállæra fyri bara 39 krónur
09. Sep 2013
Heldur tú tað vera torført at seta \'ð\' og at benda orð, vit brúka í dagliga málinum? So er hjálpin ikki dýr.
les meir
Nýggir Nám x’arar á Miðlabreytini
30. Aug 2013
Nú hol er sett á eitt nýtt skúlaár, eru eisini
les meir
Kost- og heilsubreytin verður flett í Kaldbak!
09. Okt 2012
Fríggjadagin 5. oktobur fór kost- og heilsubreytin til
les meir
Frægari enn eg hevði væntað!
04. Sep 2012
Nú triðja vikan í NámX er byrjað, eru vit komin at kenna fleiri fólk, sum vit ikki
les meir
Myndir: Eldhugaður ungdómur úr Nám X í løgtinginum
06. Feb 2012
Seinastu árini er ungdómurin vorðin ein sjónligari bólkur í samfelagnum; hann hoyrist og sæst. At skilja, hvussu hann hugsar, hvørjar dreymar hann hevur, hvørjar...


text:
Athen
Athen (grikskt: Aθήva; Athína) er høvuðsstaður Grikkalands og størsti býurin í landinum. Athen er ein av heimsins elstu býum, sum frá skrivligum keldum kann føra sína søgu umleið 3400 ár aftur í tíðina. Har búgva (2011) 664 046 íbúgvar í sjálvum býnum[1], (fólkatalið var 796.442 í 2004)[2] Stórbýurin Athen við forstøðum og upplandi hevði 3.074.160 íbúgvar í 2011,[3] á einum 412 km2 stórum øki. Sambært Eurostat er Athen tann stórbýurin í ES, sum hevur 7. flestar íbúgvar og 4. flestar íbúgvar av høvuðsstøðunum í ES í 2004, tá tað búðu 4.013.368 í Athen (við forstøðum og upplandi). Athen er tann syðsti høvuðsstaðurin í Evropa. Arvurin frá tí klassisku tíðini er enn sjónligur í Athen við minnisvarðum og ymiskum bygningum, sum eru listarverk, har tað kendasta nokk man vera Parthenon á Akropolis, sum av mongum verður hildið at vera týdningarmesta bygningsverkið í vesturlendskari mentan frá fornari tíð. Býurin hevur eisini fleiri fornminni frá rómverskari og bysantinskari tíð, og nøkur frá tí osmanniska tíðarskeiðnum. Athen hevur tveir heimsarvar, sum eru á listanum hjá UNESCO yvir heimsarvar, nevniliga Akropolis og Dafni Klostrið.
Miðdepilin í gamla høvuðsstaðnum í Grikkalandi var Akropolis, har 2500 ára gomlu toftirnar av Parthenontemplinum eru. Men meginparturin av býnum er nýggjur, tí at mong fólk av bygd eru flutt hagar at leita sær eftir arbeiði. Ein avleiðing av bráða vøkstrinum er, at fáastaðni í heiminum er luftin so dálkað sum í Athen. Til tess at minka um luftdálkingina er ikki loyvt at koyra bil inni í býnum summar dagar í vikuni.
Innihaldsyvirlit
Søga[rætta | rætta wikitekst]
Tey eldstu prógvini frá menniskjum í Athen eru frá yngru steinøld. Í bronsuøldini uppstóð eitt meira skipað samfelag, ein partur av tí mykensku borgmentanini. Eftir at henda mentanin fall umleið ár 1200 á.Kr. komu tær myrku øldirnar (uml. 1200 til 900 á.Kr.). Frá hesi tíðini eru nøkur spor av aktiviteti í Athen, men tað sær ikki út til at hava verið eitt samfelag, ið var nakað serliga skipað.
Býurin fór at vaksa umleið 900 á.Kr. Fram til umleið 640 á.Kr. var Athen eitt kongadømi við einari aristokratiskari stýrisskipan. Athenbúgvar løgdu Attika undir seg hetta tíðarskeiðið. Meðan allir grikskir býarstatir høvdu ræði yvir eitt øki kring sjálvan býin, er tað annarleiðis við Athen, sum hevði valdið á einum rættiliga stórum øki. Undir tyraninum Peisistratos byrjaði býurin at markerað seg sum ein miðdepil fyri listahondverk og arkitektur.
Í 510 á.Kr. fingu tey ið vóru ímóti tyranstýrinum hjálp frá Sparta til at broyta stýrisskipanina. Tað athenska fólkaræðið var eitt demokrati, ið hevði beinleiðis fólkaræði við eini røð av sereyðkennum.
Síðan 558 á.Kr. høvdu persarnir víðka um land teirra. Persisk herlið komu til tað grikska meginlandið í 490 á.Kr.. Athen varð kringsett, og tvær ferðir noyddur fólk at rýma úr býnum. Men í 479 á.Kr. taptu persarnir við Plataiai, og uppgóvu royndina at vinna Grikkaland.
Athen var nú blivin tann valdmiklasti býarstaturin í Grikkalandi, og tað dámdu spartanarum ikki. Kríggini millum báðir býarstatirnir endaðu við at Athen tapti, og tá Filip II av Makedonia víðkaði um sítt økið og kom inn í Grikkaland, megnaði Athen ikki at standa ímóti. Filip II hevði ræði á Athen og sonur hansara Aleksander Mikli, staðfesti hetta.
Athen var framhaldandi ein týdningarmikil býur, eisini í hellenistiskari tíð, men var ikki longur ein sjálvstøðugur statur. Býurin bleiv førandi innan mentan og útbúgving, og teir filosofisku skúlarnir lokkaðu lesandi frá strórum pørtum av grikska heiminum, og so við og við eisini frá rómverska heiminum.
Grikkaland varð innlimað í Rómverjaríkið í 86 á.Kr.. Athen fikk enntá minni ávirkan politiskt sæð, men bleiv við at vera týdningarmikil miðdepil fyri lærdóm. Paulus ferðaðist eitt nú til Athen fyri at kynda um kristnu trúnna, og Grikkaland var eitt teimum fyrstu økjunum í Rómverjaríkinum, ið tóku nýggju trúnna til sín. Hetta tíðarskeiði bleiv endin á Athen sum lærdómsmiðdepli, men tað var ikki fyrr enn undir Justinian keisara, í 529 at lærustovnarnir vóru stongdir heilt.
Nýggjari søga[rætta | rætta wikitekst]
Í 1836 gjørdist Athen høvuðsstðaur í tí nýggja Kongaríkinum Grikkaland, og býurin mentist skjótt til ein nýmótans evropeiskan høvuðsstað. Í 1907 var fólkatalið 167.479.
Undir fyrra heimskríggi var hart stríð í gøtunum í Athen millum eitt stórt herlið sum var komið í land við Pireus, tað vóru 3000 franskir, italskir og ensk herlið sum stríddust móti grikska herinum og grikska fólkinum úr Athen. Teir sameindu noyddust at rýma úr aftur býnum, men í 1917 megnaðu fraklendingar at herseta býin.
Folkavøksturin í Athen var øgiligur eftir tað, sæð við grikskum eygum, katastrofala griksk-turkiska kríggið frá 1919 til 1922, tá yvir ein millión flóttafólk vóru tvangsflutt til Grikkalands eftir Lausannefriðin í 1923, tey vóru noydd at flyta frá heimum teirra í Lítla Asia, sum í dag hoyrir til Turkaland, av hesum mongu fluttu umleið 300.000 til Athen og forstaðir til Athen. Árini 1941 til 1944 var Athen eins og restin av Grikkalandi, hersett av Nasitýsklandi.
Ítróttur[rætta | rætta wikitekst]
Summar OL hevur verið hildið í Athen tvær ferðir, 1896 og 2004. Býurin stóð eisini fyri teimum óalmennu leikunum sum vóru hildnir í 1906.
Athen hevur fleiri stór ítróttarfeløg, sum fótbóltsfeløgini AEK Athen FC, Panathinaikos FC og Panionios FC, kurvabóltfelagið Maroussi BC og hondbóltsfelagið Sony Athinaikos Athens.
Síðan 1983 hevur Athen Marathon verið fyriskipað í býnum.
Keldur[rætta | rætta wikitekst]
- ↑ [Statistics.gr
- ↑ Athens Facts (2011 [last update]). "Athens Facts & Figures". aviewoncities.com. http://www.aviewoncities.com/athens/athensfacts.htm?tab=population. Heintað 17 June 2011. "796 442"
- ↑ "EAETAT AπoYpaφn 2011". www.statistics.gr. http://www.statistics.gr/portal/page/portal/ESYE/BUCKET/General/A1602_SAM01_DT_DC_00_2011_01_F_GR.pdf. Heintað 22 August 2011.
Slóðir úteftir[rætta | rætta wikitekst]
- Almennar heimasíður
- Cityofathens.gr – City of Athens, almenn heimasíða
- Athens Almenna heimasíðan hjá the Greek National Tourism Organisation
- Søguligar
- EIE.gr – Heimasíða um fornaldarfrøði hjá býnum Athen, Heimasíða hjá the National Hellenic Research Foundation
- Rg.ancients.info/owls – Athenian Owl Coins Through the Ages
- Kronoskaf.com – Simulatión av Athens í 421 BC
- Athens Museums Information - Fullfíggjað vegleiðing til ferðafólk við myndum, viðmerkingum frá vitjandi og ummælir.
- Ferðing
- Athens Urban Transport Organisation
- City of Athens Guide
- Online Athens Guide with news and events
- the "Small Travel Guide of Athens" by the O&B Team


text:
Orð: Christian Matras
Lag: Knút Olsen
Viðmerking: Yrktur í 1932.
1. Neytakonurnar ganga nú
sunnan úr høgum
við biðum á baki og móðar í knøum.
Skvatlar mjólk í biði, og prikar undir iljum
lyngurin á heiði og eyrurin í giljum.
Heima liggur lítlin og svevur.
2. Neytakonurnar ganga nú
sunnan at gørðum,
ganga á træðri og líkjast fjallavørðum,
sum fóru til gongu, tá dimmið kom á heiði.
Nú opnast teimum grindin og bygdarvegur breiði.
3. Neytakonurnar knugga nú
tungt gjøgnum bøin.
Kettan har heima stundar trátt á løgin,
leggur gjøgnum grasið, tá neytakonan kemur
við nátt á baki og biðinum á tremur.


text:
Lýkka er í luftini og summarmjørkin legst um Nólsoynna og krýpur inn eftir fjørðinum. Dunandi russar liggja fyri teym og onkur bátsmanning hoyrist rópa. Tá er summar í hondum.
Í Tórsbyrgi er Høgni í Stórustovu farin at lúka og Anna Dahl hevur funnið rabarbur, reyðar og sevjumiklar, í bakkanum oman móti Ríkissalinum hjá Jehova, dygst við høsnagarðin hjá Álvi. Summar er í nánd og fólk savnast til kaffi kring borðini.
Mikudagin 30. apríl var ársaðalfundur í Eigarafelagnum. Tey sum nú manna nevndina eru: Meta Palle, Elin Súsanna Jacobsen, Anna Maria Simonsen, Sigrún Mohr og Elspa Olsen, sum er nývald.
Eigarafelagið í Tórsbyrgi, sum telur 36 hús, er elsta eigarafelag í landinum. Tey fyrstu búfólkini fluttu inn í Tórsbyrgi í 1976 og stórt 30 ár hald var á sumri 2006. Samstundis varð býlingurin kosin Besta Átak og fekk virðisløn frá Ferðaráði Føroya.
Nakrar greinar um Tórsbyrgi eru undir leitorðinum “býlingur” til høgru.


text:
- Tíðindi, mentan og ítróttur
Mæla til at burturvísa stjórnarskipanina
Ikki gjøgnumarbeitt og tí heldur ikki búgvið hjá løgtinginum at taka støðu til. Tað er harði dómurin, sum løgfrøðingarnir hjá løgtinginum fella um stjórnarskipanina hjá løgmanni.
Løgfrøðingarnir hjá løgtinginum mæla tí til at senda løgmanni uppskot hansara um stjórnarskipan aftur.
Uppskotið er ikki í samsvari við tingskipanina, sigur umsitingin hjá løgtingimum.
Umsitingin mælir tí til, at formansskapurin gevur løgtingsformanninum loyvi til at mæla tinginum til at vísa málinum burtur.
Tað er, at tingið ikki viðger málið í tí líki, tað er nú.
Samsvarar ikki við verandi tingskipan
Løgfrøðin hjá løgtinginum heldur, at viðmerkingarnar í uppskotinum eru ikki í samsvari við tingskipanina.
Viðmerkingarnar er alt ov fáar, og tær, sum eru, eru ófullfíggjaðar.
Uppskotið ber brá av ikki at vera gjøgnumarbeitt. Tað er tí ikki búgvið hjá tinginum at taka støðu til.
Tað er ikki í lagi, at ein stjórnarskipan, sum skal verða grundarlagið undir einum rættarsamfelagi og eitt amboð hjá løgtinginum, ikki hevur grundgevingar, sum nágreina ella í minsta lagi hugleiða um ymsu greinarnar í uppskotinum.
Uppskotið um stjórnarskipan er sett á skrá til fyrstu viðgerð í løgtinginum 24.oktober.
Tað er týsdagin í næstu viku.
Les uppritið her.
Sí eisini


text:
Ávísir mikrobylgjufrekvensir steðga krabbavøkstri…!
Granskarar á Universitetinum á Alabama Medical School í Birmingham, hava endurtikið eina roynd, ið vísir, at ógvuliga veik mikrobylgjugeisling – við ávísum frekvensum – kann steðga vøkstri av krabbakyknum í livrini á fólki, skrivar enska læknablaðið British Journal of Cancer. Aðrir frekvensir kundu steðga krabbavøkstri í bróstunum – men hesir frekvensir høvdu onga ávirkan á livrakrabba – og umvent. Styrkin av mikrobylgjugeislingini var upp til 100 ferðir minni enn loyvda geislastyrkin, ið ein fartelefon má senda inn í kroppin og høvdið á tí, ið tosar. Geislingin var...Les Meira
Fartelefonir
Fartelefonir og heilsuárin Fartelefonir kunnu verða hentar av hava. Fyri at ein samrøða skal kunna fara fram, senda fartelefonir út mikrobylgjur – fyrst út til nærmastu fartelefonmastur, sum so sendir signalið víðari til tann, ið tosað verður við. Ein stórur partur av mikrobylgjunum verða sendar inn í høvdið hjá tí, sum brúkar fartelefonina. Av tí, at høvdið er runt og gjørt av húð, feitti og skallabeini, koma fram sokallaðir heitir blettir – hot spots – inni í heilanum. Tvs. støð, har mikrobylgjurnar frá fartelefonini samla seg – sama prinsipp, tá ein sjóneyka samlar sólargeislarnar...Les Meira
Um mikrobylgjur
Mikrobylgjur eru ósjónligir geislar, ið treingja gjøgnum hús og livandi verur. Náttúran framleiðir sjálv evarska smáar nøgdir av mikrobylgjum, ið mest koma úr rúmdini – t.d frá sólini, ið framleiðir pulseraðar javnstreyms-mikrobylgjur. Hesar náttúrligu javnstreyms mikrobylgjur (DC – Direct Current) ávirka ikki livandi kyknur, sum tær menniskjaskaptu, ið eru veksilstreyms mikrobylgjur (AC – Alternating Current). Ónattúrligu veksilssteyms mikrobylgjurnar, skifta polaritet fleiri ferð hvørt sekund og taka fatur á t.d. vatnmýl, ið hava ein positivan og negativan pól og venda...Les Meira


text:
Mánakvøldið 19. mars 2018, kl. 20.00, verður kunningarfundur í Tofta skúla fyri borgarum í Nes kommunu.
Skrá: Kunning um tunnilsarbeiði í Rókini og arbeiði við at leingja grótkastið á Toftum við tunnilsgróti.
Umboð fyri P/F Eystur- og Sandoyartunlar greiða frá arbeiðinum viðv. Eysturoyartunlinum í Rókini og umboð fyri Nes kommunu greiða frá arbeiðnum viðv. grótkastinum.
Kunningarskriv frá Eystur- og Sandoyartunlar:
Í samband við Eysturoyartunnilin, er nú farið undir at fyrireika vegaføringina á Rókini og um skamma stund verður farið undir at fyrireika sjálvan tunnilsmunnan.
Vegaføringin norðan fyri Rókina
Í samband við ger av rundkoyring á útfyllingina norðan fyri Rókina við tilhoyrandi vegum, verður landsvegurin fluttur út á útfyllingin, soleiðis at arbeiðið við sjálvum tunnilsmunnanum kemur at henda innanfyri landsvegin. Tí kann roknast við at ferðslan verður órógva ísmb. við sjálva umleggingina.
Rókavegurin í byggitíðini
Tá ið tunnilsmunnin verður fyrireikaður, má spreingjast inn í helluna, fyri at gera pláss fyri at byggja tunnilsportalin uttanfyri sjálvan tunnilin. Neyðugt verður tí at steingja Rókavegin av við eystastu húsini í eitt longri tíðarskeið. Orsøkin er at tunnilsportalurin gongur undir Rókavegin. Eftir at portalurin er liðugur, verður Rókavegurin lagdur aftur, omaná tunnilsportalin. Spreingiarbeiðið byrjar væntandi um miðjan mai 2018 ella kanska heldur fyrr. Roknast kann tí eisini við, at ferðslan á landsvegnum verður ávirka í styttri tíðarskeið, tað løtuna skotini verða latin av. Væntandi verður Rókavegurin stongdur í 1-2 ár.
Spreinging av tunnilsmunna
Tá sprongt verður, fara tunnilsfelagið og NCC/J&K Petersen, at fylgja við og máta hvussu sterkar ristingarnar frá spreingingunum verða. Hetta verður gjørt fyri at avmarka váðan fyri at skaði kemur á hús í økinum orsaka av ristingunum. Hartil verða skotini vard við spreingimáttum. Fyri at máta ristingarnar verða ristimátarar settir á tey nærmastu húsini. Í tí sambandi fara vit at venda okkum til teir húseigarnar, har vit kundu hugsa okkum at sett ristimátarar upp. Tólið verður eftir nærri avtalu við húseigaran sett fast á betongvegg við einari lítlari skrúvu.Undirritaði ringir so til teir húseigarar, har ristimátarar skulu setast upp.
Eru spurningar, ber til at ringja til undirritaða.
Í samband við at arbeiðið við Rókina byrjar av álvara verður ein stuttur kunningarfundur hildin í skúlanum á Toftum mánakvøldið 19. mars kl. 20. Á fundinum fara umboð fyri Nes kommunu eisini at kunna um ætlanirnar við grótinum, sum kommunan móttekur frá Eysturoyartunlinum.
Vinarliga
Herman Lindberg, tlf. nr. 231 001
p/f Eystur- og sandoyartunlar


text:
- Tíðindi, mentan og ítróttur
Beinleiðis: Móttøka á Glasi
Hósdagin 9. august 2018 verður nýggi Skúladepilin við Marknagil formliga avhendur, og vikuna eftir flyta lærarar og næmingar inn í nýggja bygningin.
Í hesum sambandi verður alment hátíðarhald á Glasi. Til hátíðarhaldið verður millum annað tónleikaframførðslur frá eitt nú FRUM og Havnakórinum og røðu frá innandura sniðgevanum Rosan Bosch og arkitektinum Bjarke Ingels, ið hevur teknað bygningin.
Kom við Kringvarpinum, tá Føroya størsta bygningsverkætlan letur dyrnar upp í dag klokkan 15.
Trýst her fyri leinkju til beinleiðis stroyming.
Sí eisini


text:
Forsíða
Títt Virki í tryggum hondum
Løtt atgongd til grannskoðan, roknskap og bókhald
Hjá Roknskaparfelagnum er títt bókhald og roknskapur í tryggum hondum. Vit arbeiða í tøttum samstarvi við okkara kundar og leggja okkum hvønn dag eftir at veita eina dygdargóða og skjóta tænastu, soleiðis at allir okkara kundar - stórir sum smáir - kenna seg virðismettar. Vit veita allar vanligar roknskapartænastur innan grannskoðan og bókhald og nógvir av okkara kundum velja at leggja teirra bókhald í tryggar hendur hjá Roknskaparfelagnum.
Hjá Roknskaparfelagnum starvast sjey fólk, harav tveir skrásettir grannskoðarar.
Kunning
Roknskaparfelagið søkir eftir tveimum ungum, dugnaligum og fryntligum starvsfelagum, at byrja eina lønta útbúgving innan grannskoðarayrkið
Skráseting Føroya skal við hesum boða frá broyting í mannagongdini tá ársfrásagnir, ið skulu latast inn sbrt. reglunum í ársroknskaparlógini, ikki verða latnar inn rættstundis.
Væl vitjað móttøka hjá Roksnaparfelagnum.
Roknskaparfelagið styrkt við Tóri við Áir sum stjóra og partnara.
Síðsta freist at lata inn XBRL fíluna fyri ársroknskapin 2016 til TAKS og Skráseting Føroya er 1. januar 2018.


text:
- Tíðindi, mentan og ítróttur
Bilur koyrt inn í mannamúgvu í Melbourne
Løgreglan sigur, at bilurin eftir øllum at døma koyrdi á fólkini við vilja, men tað er ikki greitt, um talan er um eina yvirgangsatsókn.
13 fólk eru løgd inn á sjúkrahús, og eitt barn er millum teirra, sum hava fingið álvarsamar løstir.
Maðurin, sum koyrdi bilin, er tikin, upplýsir løgreglan.
Hetta er ikki fyrstu ferð, at ein slík hending hevur verið í Melbourne.
Í januar lótu fimm fólk lív, tá ein 26 ára gamal maður rendi á eina mannamúgvu. 37 fólk vórðu løstað.
Sí eisini


text:
Størsti pallur nakrantíð
Vanliga er stóri pallur á Summar Festivalinum landsins størsti tónleikapallur. Í ár er pallurin uppaftur størri, enn hann plagar at vera. Talan er um størsta tónleikapall, sum nakrantíð hevur verið í Føroyum.
Risapallurin ger tað møguligt at hýsa stórum altjóða nøvnum sum Zara Larsson, Aqua og Roger Hogdson, og tá ið tað kemur til ljóð og ljós er pallurin eisini á altjóða stigi.
– Vit leggja stóran dent á, at umstøðurnar á Vágsbø eru á altjóða stigi, tí vit vilja geva føroyingum konsertir við altjóða nøvnum, sum tey annars bert kunnu uppliva uttanlands, sigur Erik Biskopstø, sum er ein av fyrireikarunum av Summar Festivalinum.
Ljóðtøkni hevur øll árini havt ábyrgd av ljóð- og ljósútgerð á Summar Festivalinum, og útlendskir veitarar lata eisini pall og útgerð til festivalin.


text:
13. juni byrjaði ferðin heim úr Norra hjá feðgunum báðum Sjúrða og Guðmundi Norðbúð.
Guðmundur Norðbúð, ið er 28 ára gamal, hevur seinastu árini búð í Fredrikstad í Norra, har hann hevur lært til bátasmið. Fyri seks árum síðan keypti hann eina gamla skútu, sum hann setti sær fyri at umvæla. Skútan fekk navnið Stjørnan.
Feðgarnir hava tikið sær góða tíð á ferðini heim frá Norra og steðgaðu ymsastaðni á veg heim, og síðsta stopp á ferðini var Hetland týsdagin, áðrenn teir sigldu síðsta túrin heim. Í morgun klokkan 07 komu teir báðir so á Havnina eftir at hava verið á ferð í meir enn ein mánaða, og lagið var gott.
Orsøkin til, at Guðmundur valdi at sigla bátin heim nú, er, at hann er liðugt útlærdur sum bátasmiður og ætlar sær at byrja egna verksmiðju í Føroyum.
- Marknaðurin er kanska ikki so stórur sum aðrastaðni, men hjartað dregur. Hetta er tað eg brenni fyri at gera, og eg ynski at royna meg í Føroyum við egnari verksmiðju, segði Guðmundur við dagur.fo, áðrenn ferðin heim byrjaði.
- Eg keypti seksæringin í 2012 og fann útav, at talan var um eitt gamalt grønlandsfar, sum er bygt í 1959. Nógvir eldri menn kendu bátin aftur og fortaldu mær, at báturin var at kalla fast inventar í Føroyingahavnini gjøgnum øll 60'ini, segði Guðmundur Norðbúð.
Les meira um ferðina her.


text:
Ingi Samuelsen
03.01.2018 - 13:41
Tíðindi > Heilsa & Umhvørvi > Veðurlagsbroytingar
Hvønn vetur frystir havísurin og hvørt summar tiðnar hann. Soleiðis hevur tað verið so leingi, sum mannaættin hevur kunna mett um vavið á ísinum á íshavinum.
Men menningin í Arktis nú tykist hóttandi. Framvegis frystur ísur um veturin, áðrenn hann tiðnar um summarið. Men alsamt størri mongdir tiðna, meðan minni og minni verður fryst í vetrarhálvuni.
- Menningin vísir, at ískapping er í minking bæði á sumri og á vetri, sigur Sebastian Gerland, granskari á norska Polarinstituttet við nrk.no. Hann hevur verið við til at skriva eina umfatandi frágreiðing um havísin í Arktis.
Frágreingin vísir á, at síðan mátingarnar við fylgisveini byrjaðu, hevur ískappin um veturin ongantíð verið minni enn hann er nú.
Orsøkin er, at so hvørt sum størri partar av ísinum bráðna, gerst ísurin yngri og yngri hvørja ferð tað frystir aftur. Og tað ger at ísurin minkar og gerst alsamt tynnri. Tað gevur trupulleikar, tí nýggjur ísur hevur aðrar eginleikar enn gamal ísur. Jú nyggjari ísurin er, tess størri er saltinnihaldið. Ein avleiðing av tí er, at yngri ísur tiðnar skjótari.
- Tað eru ein styrkjandi ávirkan. Minni ísur gevur yngri ís, sum førir til at meira ísur hvørvur, greiðir Gerland frá.
Frágreiðingin sammetir tøl frá 1985 við tøl frá 2017. Her sæst, tann elsti ísurin, tann, ið er fimm ár og eldri, næstan ikki er til staðar í 2017, sammett við 1985.
Tað er ikki nakað nýtt, at granskarar ávara um, at ísurin í Arktis minkar. Seinastu trýati árini er ísurin nógv broyttur og minkaður bæði í útbreiðing og tjúkd.
Tað, sum nýggja granskingin vísir er, at hetta hendir við skjótari ferð. Sambært frágreiðingini er alt meira ísur horvin hesi seinastu árini, og at tað er um summarið, at minkingin er lutfalsliga størst.


text:
Um Eiðis kommunu
Eiðis kommuna hevur verið sjálvstøðug kommuna síðani 1894, tá bygdirnar Eiði, Ljósá, Svínáir, Norðskála og Oyri valdu at fara úr felagskommununi í Eysturoynni, og stovna Ejdes Sogns Kommune. Orsøkin til hesa avgerð var, at Eiðis sókn, sum tá var tann fólkaríkasta í oynni, helt seg brúka ov nógva tíð og lutfallsliga nógvan pening til at ferðast á kommunustýrisfundir aðrastaðni í oynni.
1. oktober 1894 helt nýggja kommunustýrið sín fyrsta fund, har tað skipaði seg við Grækaris Joensen sum formanni. Grækaris varð í 1871 fyrsti næmingur, sum tók læraraprógv í Føroyum, og sama ár varð hann settur sum lærari á Eiði. Hetta starv røkti hann til hann doyði 12. juni 1897. Hinir limirnir í fyrsta bygdaráðnum vóru Jens Jørgen Kruse, sum var næstformaður, Jesar Abrahamsen, sum fekk ábyrgdina av vegarbeiði, Hanus Joensen, sum skuldi krevja skatt inn á Eiði og við Ljósá og Johan Nysted, sum skuldi krevja skatt inn í Svínáum, á Oyri og við Norðskála, har har hann eisini sjálvur búði. Hinir fýra búðu á Eiði.
Í 1943 settu bygdirnar Oyri, Norðskáli og Svínáir fram ynski um at taka seg burtur úr kommununi. Millum annað vóru 89 undirskriftir savnaðar fyri uppskotinum í hesum trimum bygdunum. Meirilutin í kommunustýrinum (3 av 5 limum) tók undir við at Oyri og Norðskáli skuldu fara burturúr, men at Svínáir skuldu verða verandi í kommununi. Minnilutin (2 av 5 limum) skeyt upp at fólk í Svínáum sjálvi skuldu avgerða hvørja kommunu tey vildu hoyra til, men hetta uppskot fall.
Sostatt var Eiðis kommuna eftir 1. januar 1944 bygdirnar Eiði, Ljósá og Svínáir – og soleiðis er tað enn!


text:
Tað er spell, at stuðulin til kunningarstovurnar verður strikaður
06-08-2018 - 20:48 - Jóanis Albert Nielsen
KVF: Sum nú er, verða 1,5 milliónir krónur latnar til kommunurnar at geva kunningarstovunum. Men frá 1. januar 2019 verður eingin stuðul latin.
Tá kunnu kommunurnar søkja um pening úr eini pulju á tvær milliónir krónur tilsamans, sum er ætlað vinnuligum og kommunalum ætlanum hjá kommununum.
Aimé Jacobsen, sum er borgarstjóri í Sørvágs kommunu, sigur, at tað er ein trupulleiki, at kunningarstovurnar missa tann stuðulin.
Tó vísir borgarstjórin á, at tað er ein fyrimunur, at stuðul verður latin kommununum, soleiðis at tær kunnu menna karmarnar kring vaksandi ferðavinnuna í Føroyum, lurta her.


text:
Føroyski stórmeistarin Helgi Dam Ziska gjørdi eitt ordans hál á talvolympiaduni í Georgia í dag. Honum eydnaðist at vinna á 1. borði í dystinum móti Brasil, sum er sterkasta lið, ið Føroyar hava møtt í kappingini.
Vit taptu 3-1 fyri Brasil, men Helgi koppaði við hvíta fólkinum sterkasta telvaranum í Brasil, Rafael Leitao, sum hevur styrkitalið 2620 – 70 stig fleiri enn Helgi. Talvið var áhugavert og spennandi. Helgi telvaði við hugflogi og kraft og hevði sterka mótstøðumannin undir hørðum trýsti alt talvið. Tað er ikki á hvørjum degi, at Helgi syftir so sterkar telvarar, so vit hava alla orsøk at fegnast og ynskja tillukku.
Brasil er styrkismett nummar 29 í kappingini, og er mannað við stórmeistarum á øllum borðum. Tað gav at bíta á hinum borðunum. Hóast Olaf Berg, Martin Poulsen og Carl Eli Samuelsen stríddust manniliga, noyddust allir til endans at lúta.
Dragnaðir
Eftir tveir dystir móti sterkum liðum – í fimta umfari Avstralia og nú Brasil – hevur úrtøkan rímiligt verið heldur soltnari enn at byrja við. Føroyska liðið er tí dragnað aftur sum nummar 111 í røðini av teimum 185 liðunum í kappingini.
Í sjeynda umfari í morgin mánadagin telva Føroyar móti Botswana, sum er styrkismett nummar 116. Okkara lið er styrkismett nummar 76. Vónir eru tí um føroyskan sigur í morgin.
Spenningur í toppinum
Einastu liðini, sum hava vunnið allar dystir higartil, eru Aserbadsjan og Poland. Tey møtast í toppdysti í sjeynda umfari.
Aserbadsjan er styrkismett nummar fýra og Poland nummar ellivu. Á 1. borði hjá Aserbadsjan situr Mamedyarov, sum er nummar trý á heimsstyrkilistanum. Bara Carlsen og Caruana – sum í november fara at telva HM-finaludystin fyri einstaklingar – eru fremri. Mamedyarov hevur fýra stig fyri fimm umfør higartil. Á 2. borði hjá Aserbadsjan situr Radjabov, sum Helgi Dam Ziska møtti í stóru World Cup-stevnuni í fjør, og fekk fyrra av tveimum talvum remis.
Í hølunum á Aserbadsjan og Polandi á triðja plássi er USA, sum er styrkismett nummar eitt. Kina er nummar fýra og Holland nummar fimm. Russland, sum er styrkismett nummar tvey, var heldur ikki ment at vinna í dag, og er nummar 17 í røðini. Enn er heldur tíðliga at avskriva russarar, men mangt bendir á, at teir fara ikki at vinna seg heilt upp á tindin.
Nakrir toppdystir í dag: Aserbadsjan-Kekkia 3-1, Poland-Ukraina 2½-1½, Ísrael-Týskland 2-2, Bosnia-Herzegovina-USA ½-3½, Iran-Kina 1½-2½, Russland-India 2-2, Ongland-Frakland 2-2, Holland-Georgia 2½-1½. Og norðurlond: Noreg-Kroatia 1-3, Svøríki-Uruguay 3-1, Ísland-Kasakstan 1½-2½, Finnland-IPCA 2-2, Føroyar-Brasil 1-3, Wales-Danmark ½-3½.
Botswana næst
Dystirnir í sjeynda umfari byrja um middagskeitið mánadagin. Føroyar telva sum nevnt móti Botswana.
Helgi Dam Ziska gjørdi hol í sjógvin í dag við flottum sigri móti Brasil.


text:
Framløgan til nýggj í Aalborg
Til Álabrunsj leygarmogunin, 26. august, høvdu nógvir útisetar leita sær í Álastovu, har Føroyingafelagið borðreiddi við einum siðvandum enskum morgunmatarborði. Eftir brunsjina hevði felagið eina stutta framløgu, ið mest var ætla teimum Føroyingum sum eru fluttur til Aalborg eftir summarferiuna. Formaðurin í felagnum greiddi teimum frá um felagið og síðani eitt sindur um at flyta til Danmark og at verða lesandi í Aalborg.
Tey ið ikki kundu koma til framløguna, skula ikki verða snýtt fyri kunning. Niðanfyri er leinkja til framløguna, ið tit eru vælkomin at blaða í gjøgnum og skuldi tit havt spurningar, eru tit vælkomin at seta tykkum í samband við felagið.
Leinkja: Framløga fyri nýggj í Aalborg


text:
Birgir Jørensen og Eyðtór Joensen vunnu eisini 3. umfar í sjavs og hava harvið lagt seg á odda í sjavskappingini hjá FC Suðuroy.
Úrslitið av 3. umfari í sjavskappingini varð hetta:
Nr. 1. Birgir Jørensen og Eyðtór Joensen, 4 stig hvør
Nr. 2. Ingibjørg Roaldsdóttur og Hørdur Vang, 3 stig hvør
Nr. 3. John Jacobsen og Daniel Pauli Bech, 2 stig hvør
Nr. 4. Kathrina Borgardal og John Nilssen, 1 stig hvør.
Úrslitið førir við sær, at Birgir Jørensen nú hevur 10 stig og Eyðtór Joensen hevur 8 stig eftir 3 umfør í sjavskappingini.


text:
Fiskivinnupolitikkur Tjóðveldis
Fiskivinnupolitikkur floksins hevur sum høvuðsmál, at ríkidømið í havinum verður umsitið burðardygt sum varandi grundarlag undir føroyska búskapinum og til frama fyri alla føroysku tjóðina. Alt tilfeingið er ómissandi ogn Føroya fólks, og tryggjast skulu javnbjóðis kappingarmøguleikar hjá fólki kring landið og størst møguligt og varandi avkast til vinnu, manningar og samfelagið alt.
Tjóðveldi vil
Ogn Føroya fólks
- Ognarrætturin hjá Føroya fólki til livandi tilfeingið í havinum verður tryggjaður í grundlóg og í allari lóggávu og umsiting um fiskivinnuna.
- Útlendskur ognarskapur eigur ongan rætt í føroyska veiðiliðnum. Bert fyritøkur og einstaklingar, ið hava heimsstað í Føroyum og eru fult skattskyldug í Føroyum, kunnu taka lut og bjóða seg fram at gaggnýta føroysk fiskirættindi
Lívfrøðilig burðardygd:
- Lívfrøðiliga burðardygg stovnsrøkt verður tryggjað við at fylgja vísindaligum tilmælum, ið skulu verða lagað til tær reguleringsskipanir, sum eru í gildi, og sum skulu byggjast á fremstu vísindaligu royndir, gransking og neyva innsavning av vitan og royndum hjá teimum, ið hava rikið og reka vinnu.
- Føroyar skulu sum miðdepil í Norðuratlantshavi vera fremstar at savna, gera royndir og skjalprógva alla vitan um livandi tilfeingið í havinum, vistfrøðiligu skipanina og havumhvørvið. Havstovan fær allar neyðugar umstøður til at røkja sítt arbeiði til fulnar, og nýtt havrannsóknarskip verður bygt beinanvegin.
- Økisfriðingar, friðingar av leiðum í gýtingartíðini og friðingar av ungfiskaleiðum verða staðfestar í lóg.
Javnbjóðis møguleikar at bjóða seg fram at reka vinnu:
- Farið verður frá politiskari útluting av fiskirættindum, ið síðan verða keypt og seld á privata marknaðinum, til eina almenna marknaðarskipan, har veiðirættindi, tvs. fiskidagar og kvotur, verða alment boðin út sum brúksloyvi í ávísa tíð á einum gjøgnumskygdum marknaði.
- Tá ið tíðarskeiðið til brúksloyvið er av, fella rættindini aftur til landið, sum kann bjóða tey út aftur á almenna marknaðinum.
- Brúksskylda er tengd at øllum veiðirættindum. Ónýtt veiðirættindi fella aftur til landið, og ongin kann selja veiðirættindi sum privata ogn.
- Ein skiftisskipan eins og royndarskipanir verða gjørdar í samráði við vinnuna.
- Ein marknaðarskipað fiskivinna skal tryggja javnar møguleikar at bjóða seg fram hjá teimum, ið vilja reka vinnu her í landinum, at kapping verður um at fáa sum mest burtur úr hvørjum kilo, og at tilfeingisrentan ikki gerst spekulasjónsvirði, men kemur øllum samfelagnum til góðar.
- Ein “antitrust”-lóggáva verður samtykt, soleiðis at ongin einstaklingur, felag ella samtak kunnu hava brúksrætt til meira enn ávísan part av fiskivinnutilfeinginum í teimum ávísu veiðibólkunum.
- Atgongdin til tilfeingið skal skipast innan karmar, sum tryggja, at grundarlag er fyri fjølbroyttum veiðihættum og fyri at endurnýggja og nútímansgera heimaflotan og fiskiflotan annars.
Virðisøking og marknaðarføring:
- Knýtt at brúksrættinum eru krøv um, at alt fiskatilfeingið skal førast til lands og gagnnýtast.
- Allur fiskur, ið føroysk veiðirættindi fáa til høldar, skal bjóðast út og verða atkomiligur hjá føroyskum virkjum.
- Størri virðisøking av fiskatilfeinginum skal fremjast, og stuðlast skal undir munandi meira gransking innan tilfeingisvinnurnar.
- Ein alment góðkend vrakaraskipan/góðskueftirlit verður skipað í samráð við vinnuna, sum váttar dygd og góðsku mótvegis marknaðinum.
- Fiskivinna á sjógvi og landi eiga saman við atknýttum vinnum at ganga saman í samstarv í sjóvinnutyssi, har øll vinna og stovnar, sum hava við sjógvin at gera, samstarva um átøk at gera føroysku fiskivinnuna væl skipaða, at styrkja sølulið og marknaðarføring og at tryggja váttanir fyri burðardygga veiði.
Sosial burðardygd:
- Við lóg verður staðfest, at øll, ið reka vinnu við føroyskum fiskiloyvi og fiskirættindum, skulu fylgja sáttmálum hjá føroyskum manningarfeløgum.
- Útróðrarvinnan skal hava serliga skipan og góðar umstøður at virka og mennast kring allar Føroyar.
- Serlig atlit verða tikin til útróðrarrvirksemi, har eigarar liva av útróðri burturav.
Altjóða samráðingar og avtalur:
- Samráðingar um rættindi uttan fyri føroyska fiskimarkið og til ferðandi og felags fiskastovnar verða skipaðar við sterkum samráðingartoymi og støðugum uttanríkispolitiskum samstarvi við onnur lond og altjóða felagsskapir.
- Føroyar taka sjálvstøðugan lut í øllum altjóða- og økisfelagsskapum, sum varða av umsiting og avtalum um fiskastovnar og fiskivinnu.
- Føroyar ganga undan at samstarva um gransking og skjalprógv fyri støðuna og gongdina hjá fiskastovnunum um okkara leiðir.


text:
Sjúkrarøktarfrøðingar 60 ár og eldri
Stovnan og endamál
Áhugabólkurin fyri sjúkrarøktarfrøðingar 60 ár og eldri hevði stovnandi aðalfund tann 10. mars 2015.
Endamálið við bólkinum er at røkja serstøku sosialu og fakligu áhugamálini hjá hesum aldursbólki:
- At fremja samanhald millum limirnar í áhugabólkinum
- At stuðla hvørjum øðrum og ráðgeva Felagnum Føroyskir Sjúkrarøktarfrøðingar í málum viðvíkjandi eftirløntum sjúkrarøktarfrøðingum og málum, sum hava ávirkan ella kunnu hava ávirkan á eldri.
- At skipa fyri fakligum og mentanarligum tiltøkum o.ø.
Skipan av bólkinum
Á stovnandi aðalfundinum tann 10. mars 2015 varð avgjørt at velja eina nevnd við 3 limum. Í nevndina vóru vald:
Anna jóannesardóttir, forkvinna
Brynhild Danielsen, skrivari
Anna Helena Danielsen, peningarøkil
Marin Samuelsen, tiltakslimur
Virksemið í 2015
Limagjaldið varð sett til kr. 100,- um árið, og komu fyrstu limagjøldini inn í oktober mánaði. Harafturat avgjørdi Felagið Føroyskir Sjúkrarøktarfrøðingar at játta bólkinum ein stuðul uppá kr. 5000,-. Útferð varð gjørd til Oyndarfjarðar tann 26. august, har staðkend fólk greiddu frá ymiskum í bygdini, m.a. varð vitjað í kirkjuni. Við vóru 13 luttakarar. Harumframt var jólaborðhald seinast í november, har allir limirnar møttu
Nevndin hevur hildið fleiri fundir í 2015


text:
Heri Simonsen 15.04.2018 (19:25)
Fyrsti stigamissurin er vónbrot fyri KÍ
TRÝST á PÍLIN undir MYNDINI, og hoyr samrøðuna Hilmar Jan Hansen gjørdi beinleiðis á Rás2 við áleyparan hjá KÍ, Páll Klettskarð, ið saman við liðfeløgunum í KÍ misti tey fyrstu stigini í landskappingini í ár, tá KÍ spældi javnleik 0-0 ímóti Skála á Útivølli. Leggjast skal tó aftrat, at KÍ hevur spælt fimm av seks dystum higartil á útivølli.
Páll Klettskarð staðfestir, at talan er um eitt vónbrot at spæla málleysan javnleik ímóti Skála, og hann iðrar seg eisini um, at hann ikki fekk skorað tá hann rakti stongina hjá Skála.
Leikliga heldur Páll Klettskarð, at spælið hjá KÍ var á einari leið, og hann heldur, at teir skaptu nóg mikið til at vinna dystin, men tað eydnaðist ikki.
Samrøðan Hilmar Jan Hansen gjørdi við Brian Jacobsen hjá Skála hoyrist HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
4.kapittul
Hvat siga foreldur Eyða um gjald av bilskaðanum? 30-31
Hví følir Eyði seg eiga ein part av skaðanum?31
Hvussu lýsir Eyði Áka, sum hann sá hann í speglinum? s. 31Hvussu skilir/tulkar tú hesa støðuna?
Eyði bjóðar seg til at gjalda part av bilskaðanum, men hvat endar tað við, og hvørjari kenslu situr Eyði eftir við og hví?
Hvussu er sambandið millum tey trý eftir tilburin í bilinum – og hví?
Tit fáa tykkum eitt hefti til mállæru, eitt til fyrisøgn og eina mappu at seta inn mállæruørkini!
Setningurin til 1/10
Greina, být í orðaflokkar, eru navnorð og sagnorð sterkt ella veikt bend?
Setningurin til 20/9
Pápi keypti mammu eina tasku í Havn.
Skriva setningin í heftið, greina, být í orðaflokkar, skriva um navnorðini eru veikt ella sterktbend og hví og skriva um sagnorðið er veikt ella sterktbent og hví. Reglurnar hevur tú í hefti tínum.
Setningurin til 18/9
Barnið gav dukkuni suttuna ið tað hevði fingið í morgun.
Setningur at greina og býta í orðaflokkar til 13/9:
Á jólum gav jólamaðurin mær pakka
Setningur at greina til 4/9:
Maðurin gav konuni ein muss í morgun.
Greina og být í orðaflokkar!
http://snar.fo/tema/skaldskapur-og-midlar/tekstsloeg-og-greiningarfrymlar/
Tekstsløg: trýst her!
Nær enda navnorð við ð: trýst her!
Vit byrja við nýggjari bók, Ferðing og ferðsla.
4. og 5 jan. fara vit at arbeiða við yrking hjá Karsten Hoydal, abba Høgna Hoydal.
Yrkingin eitur Ganga nú á meg minnini.
Bólkarnir eru hesir:
Bólkur 1: Poul J., Dávid, Maria J. og Eivør
Bólkur 2: Silas, Dánial, Rósa og Lea
Bólkur 3: Kristian, Rógvi, Malena og Maria H.
Bólkur 4: Ári, Tóki, Kertin og Bjørt
Bólkur 5: Karl O. Jákup, Bergit, Kári og Josiah
Vit lesa søguna í skúlanum, so langt vit náa.
Lesa søguna lidna heima og fáa uppg. at loysa:
1. Er hetta eitt ævintýr, ein stuttsøga ella ein søgn?
2. Hvar fara hendingarnar fram?
3. Nevn aðrar bygdir, ið koma fyri í tekstinum.
4. Nevn onnur støð í Kalsoynni, har Páll heldur til.
Hesin teksturin er gott dømi um tekst, ið bert hevur ein høvðuspersón.
1. Hvør er hann?
2. Lýs hann. Nýt so nógv lýsingarorð tú kanst (kassin niðanfyri kann vera tær ein hjálp)
SSP og barnaverndin koma á gátt hjá 7.d
"Páll fangi" er í høvuðsheitum sannsøgusøgn. Vit vita, at Páll er føddur um leið 1620 og verður dømdur í 1657. Men drøg av bæði fólkatrúsøgn og upphavssøgn eru í frásøgnini.
1. Finn á sí. 28-29 dømi um fólkatrúsøgn.
2. Finn á sí. 29 dømi um upphavssøgn.
Bókasavn
Eg skrivi
Servøvn sí. 10, 11, 12 og 13
Vit skriva fyrisøgn
Frílesing
Tey (yrking hjá Hans J. Glerfoss)
1.Hvønn persón vendir yrkjarin sær til, 1., 2., ella 3.?
2.stutt um yrkingarlagið
3.Hvønn boðskap ber yrkjarin í hesi yrking?
Jens Marni við sanginum Dreymahavið: trýst her!


text:
Jóannes Hansen 12.01.2018 (19:15)
Ísland sigraði á Svøríki
Grannar okkara fyri vestan løgdu bragdliga fyri í EM endaspælinum í hondbólti, sum frá í dag av og tvær tær næstu vikurnar er í Kroatia.
Íslendingar vunnu 26-24 ímóti Svøríki, og serfrøðingar á økinum halda, at hetta var rættiligur lyklasigur.
Ísland legði seg beinanvegin framum 4-0, og tá ið bríkslað varð fyri hálvleiki vísti máltalvan 15-8. Íslendski málverjin Björgvin Páll Gústavsson var framúr væl upplagdur í fyrra hálvleiki.
Svøríki svaraði aftur beinanvegin eftir steðgin við at skora tvey mál, men Ísland fótaði sær, og inntil seinni hálvleikur var hálvrunnin, var tað einki, sum bendi á, at tað fór at verða spennandi. Tá ið seinni hálvleikur var hálvrunnin, vísti máltalvan 22-16.
Ellivu minuttir undan leikloki var Íslandi frammanfyri 22-18. Tá fingu sviar gyltan møguleika rættiliga at fáa um endan, tí íslendingarnir vórðu undirmannaðir. Men sviar tóku ikki av, tí málmunurin var tann sami, tá ið íslendingar aftur vóru fullmannaðir.
Í sjálvum endaspurtinum tók Svøríki seg uppaftur nærri. Tað eydnaðist at minka um munin til tvey mál, men talan var ongantíð um veruligan spenning, og so fegnaðust íslendingar um 26-24 sigurin.
Íslendski sigurin er søguligur, tí hetta er fyrsta ferðin yvirhøvur, at Ísland í EM endaspæli vinnur ímóti Svøríki.
Hini bæði londini í bólkinum eru Kroatia og Serbia. Grannauppgerðin millum baltisku londini verður klokkan 19.30.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tíðindaskriv frá Svimjisambandi Føroya
Magnus Jákupsson hevur í morgun sett tvey nýggj føroysk met og juniormet í innleiðandi riðlunum á EJM í Antwerpen, og kvalifiserað seg til hálvfinalu seinnapartin. Hinir tríggir føroyingarnir svumu eisini væl, heilt nær og undir sínum bestu tíðum.
(Mynd av Magnusi sum Hanna tók í Antwerpen)
Fyrsta settið av metum hjá Magnusi var í 50 metra firvaldasvimjing, tá ið hann svam teinin uppá 24.79 sekund, har føroyska metið og juniormetið hjá Magnusi frá EJM 2011 var 24.96. Nóg gott til at verða nummar 8 av 51 luttakandi, og víðari til hálvfinalurnar seinnapartin.
Løtu seinni setti hann nýtt føroyskt met og juniormet í 100 metra ryggsvimjing, við tíðini 57.91 har føroyska metið hjá honum frá Mare Nostrum stevnuni í juni mánaða var 58.12. Tíverri eitt vet frá hálvfinaluni, vit frætta úr Antwerpen at hann gleið í startinum.
Hini trý hava avgjørt eisini svomið væl. Heðin L. Olsen svam 26.98 í 50 metra firvaldasvimjing. har besta tíð hjá honum er 26.41 frá EM í Debrecen. Cecilia W. Eysturdal svam 1:01.67 í 100 metra frísvimjing, har besta tíð hjá henni var 1:01.74 frá DÅM 2010. Og Guðrun Mortensen svam 1:01.96 í 100 metra frísvimjing, har juniormetið hjá henni var 1:01.62 frá EM í Debrecen í mai.
Lesið meira í bólkinum “EJM Antwerpen 2012” á Facebook, og á www.svimjing.com.
Vegna Svimjisamband Føroya
Rókur í Jákupsstovu